Fenno-Ugria Asutus

Fenno-Ugria Asutus korraldab igal aastal oktoobris hõimupäevi.

2012. aastast annab FU välja aastaraamatut pealkirjaga "Soome-ugri sõlmed". 2012. aastal avaldatud aastaraamat kajastas 2010. ja 2011. aasta tegevusi.

Fenno-Ugria Asutuse direktor oli aastatel 2008–2023 Viia-Kadi Raudalainen ning 2023. aasta jaanuarist alates Barbi Pilvre. Asutuse juhatuse esimees alates 2015. aastast Madis Arukask.


James Cagney

James Francis Cagney (ingl James Francis Cagney Jr.; 17. juuli 1899 New York – 30. märts 1986 New York) oli ameerika näitleja.

Ta alustas karjääri teatrilaval, kuid erilise mõjukuse vaasutas hiljem filminäitlejana. Tunnustust ja auhindu on James Cagney pälvinud mitmesuguste rollide eest, kuid tänapäeval mäletatakse eeskätt tema karmikoelisi tegelaskujusid kriminaalžanrist. 1999. aastal paigutas Ameerika Filmiinstituut ta Ameerika 50 tähtsama ekraanilegendi koondtabelis kaheksandale kohale.

Lavakarjääri esimeses lavatükis tantsis ta naiseks riietatuna 1919. aastal revüüs "Every Sailor". Mitu aastat astus Cagney üles tantsijana ja koomikuna vodevillides, kuni sai 1925. aastal esimese näitlejarolli. Sellele järgnes rolle, mis äratasid tähelepanu ja tõid talle 1929. aastal peaosa lavastuses "Penny Arcade". Kriitikud ülistasid teatrilavastust ja Warner Bros. võttis ta 500-dollarilise nädalapalga eest kolmeks nädalaks tööle, et ta kordaks sama osatäitmist filmiversioonis. Sellele järgnes peagi seitsmeaastane leping.

Cagney seitsmes film "Rahvavaenlane" ("Public Enemy") kujunes oma aja üheks mõjukamaks gangsteridraamaks. Selle filmiga kerkis Cagney nii Warneri stuudio kui ka kogu Hollywoodi suuremate staaride hulka. 1938. aastal sai ta esimest korda parima meespeaosatäitja Oscari nominendiks filmiga "Räpased inglid" ("Angels with Dirty Faces") ning võitis selle auhinna 1942. aasta filmiga "Yankee Doodle Dandy". Kolmas nominatsioon tuli talle 1955. aastal rolli eest filmis "Armasta või jäta mind" ("Love Me or Leave Me"). 1961. aastal loobus Cagney paarikümneks aastaks näitlemisest ja veetis aega oma talukohas, kuid võttis siis vastu pakkumise mängida kaasa filmis "Ragtime" (1981).


Kohtuhaamer

Kohtuhaamer on kohtutes, riigiasutustes või ka mujal (nt oksjonitel) kasutatav tseremoniaalne haamer.

Tavaliselt lüüakse puidust kohtuhaamrit spetsiaalse puidust aluse vastu, et kõla oleks tugevam. Seda kasutatakse, et märkida olulise otsuse vastuvõtmist, muudel tähelepanu nõudvatel silmapilkudel või auditooriumi korrale kutsumiseks.

Haamrilöök sümboliseerib ajas muidu tajumatut lõpliku otsuse kehtima hakkamise täpset aega.

Eestis kasutab kohtuhaamrit Riigikogu esimees.


Muusikaleht

Muusikaleht oli aastatel 1924–1940 Tallinnas ilmunud muusikateemaline kuukiri.

Ajakirja andis välja Eesti Lauljate Liit. Ajakirja tegevtoimetaja aastatel 1932–1940 oli Eduard Visnapuu.

Šarže muusikainimestest joonistas Roman Koolmar.

Ajakirja trükiarv oli 2500–3000.

Ajakirja eelkäijad olid Sireen (ilmus aastal 1922) ja Helikund (ilmus 1923).

Muusikalehe lisaväljaandena kavatseti aastast 1934 avaldada muusikateaduslike artiklite kogumikku Eesti Muusika Almanak I. Sellest ilmus vaid üks number (aastal 1934).


Sireen (ajakiri)

Sireen oli muusikateemaline kuukiri, mis ilmus 1923. aastal. Ajakirja ilmus neli numbrit.

Ajakirja eelkäija oli Helikund (ilmus 1922) ja ajakirja sisulist osa jätkas Muusikaleht (ilmus 1924–1940).


Helikund

Helikund oli muusikateemaline ajakiri, mis ilmus 1922. aastal. Ajakirja ilmus kaheksa numbrit.

Ajakirja sisulist osa jätkasid 1923. aastal ilmunud Sireen ja aastatel 1924–1940 ilmunud Muusikaleht.


Eesti Muusika Almanak I

Eesti Muusika Almanak I oli Muusikalehe lisaväljaandena ilmunud muusikateaduslike artiklite kogumik, mis ilmus vaid ühe korra – aastal 1934.


Viljandi vanamuusika festival

Viljandi vanamuusika festival (harvem nimetatud Viljandi vanamuusika päevad) on aastast 1982 toimuv vanamuusika festival Viljandis.

Festival on Eesti omataolistest vanim. Seda peetakse igal suvel juuli keskel. Aastatel 1989–2021 oli ja uuesti 2023. aastast on selle kunstiline juht Neeme Punder.

Festivalil on esinenud Paolo Pandolfo, John Holloway, Loecki Stardust Quartet, Lars Ulrik Mortensen, Paul Hillier, Andrew Lawrence-King, Jane Gingell, Trio Mediaeval, Paul Leenhouts, Tõnu Kaljuste, Conrad Steinmann ja tema ansambel Diferencias, Jevgeni Sviridov, Heiki Mätlik, klavessiiniduo Imbi Tarum – Julia Ageyeva Hess, Choir of Royal Holloway, Eesti Filharmoonia Kammerkoor, Hortus Musicus, Viljandi Linnakapell, segakoor Latvija, Jouissance, Pierce Adams.

Festivali põhieesmärk on sajanditevanuse muusika tutvustamine, kaasates seejuures eriti noorsugu. Poolesaja noore vanamuusiku osalusel on etendatud liturgilist draamat ("Taanieli mäng"), oopereid (Monteverdi "Orpheus", Mozarti "Bastien ja Bastienne"), muusikalisi lavamänge ("Lillede mask", kreeka mütoloogial põhinev "Zeus ja Europe", Purcelli "Haldjakuninganna"). Lavastused valmivad festivali laste ja noorte vanamuusikaansamblite seminarlaagris.

Festivali kontserdid toimuvad Viljandi kirikutes ja muudes paikades üle linna.


Eesti Olümpiaakadeemia

Oma tegevuses keskendub EOA olümpialiikumise edendamisele Eestis. Suurt rõhku pannakse laste ja noorte olümpiaga seotud teadmiste suurendamisele.

Aastast 1991 on EOA Rahvusvahelise Olümpiaakadeemia (ROA) liige.

EOA president on aastast 2005 Neinar Seli, peasekretär oli 2001–2022 Kalle Voolaid.


Rjazanovskoje

Rjazanovskoje (vene Рязановское) on asundus, mis kuulub alates 1. juulist 2012 Moskva linna Novomoskovski ringkonna koosseisu.

Varem oli tegemist külaasundusega Moskva oblasti Podolski rajoonis.

Asunduse pindala on 41,41 km². 2011. aasta seisuga elas asunduse territooriumil 16 608 inimest. Selle keskus on Znamja Oktjabrja asula. Asunduse koosseisu kuulub kokku 19 asustatud punkti.


Sport Bülletään

Sport Bülletään oli aastatel 1980–2000 USA-s New Jersey osariigis Barnegatis ilmunud spordiajakiri, mis käsitles väliseestlaste sporti.

Ajakiri ilmus kaks korda aastas ja kokku ilmus seda 41 numbrit.

Ajakirja koostaja, toimetaja ja väljaandja oli kogu ilmumisperioodi vältel Herbert Lääne.


Kummituslinn

Kummituslinn on mahajäetud inimtühi küla või linn, mis on silmnähtavalt kaotanud oma varasema hiilguse.

Kummituslinnad tekivad näiteks majanduslikel põhjustel või looduskatastroofide, inimtegevuse, sõja või seadusvastase tegevuse tagajärjel. Mõistega "kummituslinn" tähistatakse mõnikord ka linnu või eeslinnu, mis on asustatud, kuid mille elanike arv on viimastel aastatel oluliselt vähenenud.

Nii mõnestki originaalse arhitektuuriga kummituslinnast on saanud turismiatraktsioon, näiteks Barkerville Briti Columbias; Bannack Montanas; Elizabeth Bay ja Kolmanskop Namiibias; Oatman ja Tombstone Arizonas. Kummituslinnade külastamisest, nende fotografeerimisest ja sellealasest kirjandusest on saanud omaette tööstusharu.


Eesti mängud

Eesti mängud olid kahel aastal (1934 ja 1939) Tallinnas toimunud võimlemis- ja spordiüritused, mida korraldas Eesti Spordi Keskliit.

Esimesed mängud peeti 15.–17. juunini 1934. Esimeste mängude esimees oli Leopold Tõnson. Esimestel mängudel olid kavas nt kergejõustiku-, ujumis-, jalgratta-, tennise-, jalgpalli- ja pesapallivõistlused. Esimestel mängudel osales u 5600 osavõtjat, teistel mängudel 6000.

Mängudele pääsejad selgitati välja maakondades toimunud kohalikel võistlustel.

I Eesti Mängude kavas oli 100 meetri jooks, 110 meetri tõkkejooks, 200 meetri jooks, 400 meetri jooks, 800 meetri jooks, 1500 meetri jooks, 5000 meetri jooks, 15 000 meetri maanteejooks, kaugushüpe, kõrgushüpe, teivashüpe, kuulitõuge, kettaheide, odavise, 100 meetri vabaujumine, 200 meetri rinnuliujumine, 400 meetri vabaujumine, 1500 meetri ujumine, 100 meetri vabaujumine naistele, 100 meetri seliliujumine naistele, 400 meetri vabaujumine naistele, 200 meetri rinnuliujumine naistele, rattasõit 30 kilomeetrit, jalgpall. Võitis Tallinna võistkond.

16., 17. ja 18. juunil 1939 toimunud II Eesti Mängude aupatroon oli Eesti president Konstantin Päts ja peakomitee esimees riigisekretär Karl Terras. Mängude kavas oli avamine Sõjavägede Ülemjuhataja Johan Laidoneri poolt, poeglaste mass-esinemine võimlemises, 100 m jooks, teivashüpe, kuulitõuge, 5000 m jooks, kaugushüpe, ujumine, korvpall, võrkpall, maadlus, tõstmine, poks, tennis, vehklemine, veeremänguvõistlused, jalgrattavõistlused 500 m ja 50 km, 110 m tõkkejooks, jalgpall, tütarlaste mass-esinemine võimlemises, purjejahispordi demonstratsioon, naisvalikrühmade esinemine võimlemises, defileerimine presidendile ja aukülaliste ees Kadrioru lossi esisel, presidendi kõne, pendelteatejooks, meeste mass-esinemine võimlemises, naiste mass-esinemine võimlemises, naiste valikrühmade esinemine võimlemises, 1500 m lõppjooks, 4x100 m teatejooks, rahvatantsu ettekanded, Peaminister Kaarel Eenpalu kõne, hümn ja lipu langetamine. Mänge lõpetades palus Kaarel Eenpalu rahvariide ja rahvatantsude ala harrastajail viimistleda seda ala peensuseni, et kõik kihelkonnad, meie muud ajaloolised üksused ja piirkonnad ilmuksid III Eesti Mängudele oma erivärvilises riietuses, sest selles on ilu, südant ja hinge.

II Eesti Mängude raames toimus 1940. aasta suveolümpiamängudeks valmistumise märgiks olümpiaaladel Eesti Olümpia.

10% II Eesti Mängude piletite sissetulekust annetati tulekahjude ohvritele.

Eesti mängud on tagantjärele osaliselt nimetatud I ja II üldtantsupeoks. I Eesti Mängude lõpetamise eel, 17. juunil 1934, esinesid pärast läti võimlejaid ja enne Johan Laidoneri kõnet rahvatantsijad kolme tantsuga. Ka II Eesti mängude lõpetamise eel, 18. juunil 1939, 4x100 meetri teatejooksu ja Kaarel Eenpalu kõne vahel, tulid Tallinna garnisoni orkestri ja lõõtspillimängijate mängitud Kungla rahva saatel Kadrioru staadionile rahvatantsijad ja võis näha, kui ilusaid rahvariideid meil nüüd valmistatakse, kuna need olid eelmiste mängudega võrreldes paremateks ja stiilipuhtamateks muutunud.


Štšerbinka

Štšerbinka (vene Щербинка) on asundus, mis kuulub alates 1. juulist 2012 Moskva linna Novomoskovski ringkonna koosseisu.

Enne liitmist Moskvaga kuulus Štšerbinka linnana (linnaõigused 1975. aastast) Moskva oblastisse. Asundus paikneb Varssavi maantee ääres, seda läbib Moskva–Kurski raudtee. Štšerbinka pindala on 7,53 km², selle territooriumil elab 2012. aasta seisuga 32 331 inimest.


Västriku tänav (Tallinn)

Västriku tänav on tänav Tallinnas Kristiine linnaosas Tondi asumis.

Västriku tänav algab Tedre tänavalt, ristub Pardi, Lõokese ja Auli tänavaga ning Linnu teega ning lõpeb seejärel umbtänavana.

Västriku tänav on paralleelne Käo tänavaga ning ligikaudu 410 meetri pikkune.

Västriku tänav sai nime 17. oktoobril 1928.

Västriku 8 asub, 1972. aastal ehitatud Tallinna Kutsekeskkooli nr 1 ühiselamu, tänapäeval Tallinna Ülikooli üliõpilasküla Dormitorium. Dormitorium haldab Karu tänav 17, Västriku 8, Räägu tänav 49a üliõpilaselamuid.


Kaks pimedat meest

"Kaks pimedat meest" on Georges Mélièsi poolt Prantsusmaal 1900. aastal loodud tummfilm. Filmi peetakse kaotsiläinuks.


Kulli tänav

Kulli tänav on tänav Tallinnas Kristiine linnaosas Lilleküla asumis Linnu allasumis. Kulli tänav algab Käo tänavalt, teeb seejärel 90-kraadise pöörde ja lõpeb Kajaka tänaval. Kulli tänav on ligikaudu 220 meetri pikkune.

Kulli tänav on hoonestatud eramutega.

Kulli tänav sai nime 16. augustil 1949.


Mirta tänav

Mirta tänav on tänav Tallinnas Haabersti linnaosas Vismeistri asumis.

Mirta tänav algab Uustalu tänavalt, ristub Veerise ja Lõimise tänavaga ning lõpeb seejärel umbtänavana.

Mirta tänav on ligikaudu 700 meetri pikkune.

Mirta tänav sai nime 19. aprillil 2000. Tänav on saanud nime Mirta talu järgi.


Käbliku tänav

Käbliku tänav on tänav Tallinnas Kristiine linnaosas Lilleküla asumis Linnu allasumis.

Käbliku tänav algab Sõpruse puiestee äärest, ristub Liblika ja Talviku tänavaga ning lõpeb Tiiva tänaval.

Käbliku tänav on ligikaudu 415 meetri pikkune.

Käbliku tänav sai nime 9. aprillil 1946.


Soodom ja Gomorra

Toora järgi olid Soodoma ja Gomorra kuningriigid liidus Admah', Zeboimi ja Bela linnadega. Need viis linna, tuntud ka kui "tasandikulinnad", asetsesid Jordani jõe tasandikult Kaananimaa lõunaregioonis. Tasandikku, mis vastab alale, mis asub Surnumere põhjapoolse ääre juures, võrreldi Eedeni aiaga kui hästi-niisutatud ja rohekat, sobilikuna ulukite karjatamiseks.

Jumala püha kohtumõistmist anti siis edasi Soodomale ja Gomorrale ja kahele naaberlinnale, mis olid täielikult ülekülvatud tule ja väävliga. Naabruses asuv Zoar (Bela) oli ainuke linn, mis sai säästetud. Aabrahamlikes religioonides on Soodom ja Gomorra muutunud sünonüümseks kahetsemata patuga, ning nende langemist püha kättemaksu vanasõnaliseks ilmutuseks. Soodomat ja Gomorrat on kasutatud kui metafoore vaatlemaks liiderlikkust ja homoseksuaalsust kõrvalekaldena. See lugu on seetõttu andnud mitmes keeles selliste sõnade esiletulekuks nagu sodoomia (ingl. sodomy), mida kasutatakse sodoomiaseadustes kirjeldamaks seksuaalset "kuritegu looduse vastu", mis koosneb kas homoseksuaalsest või heteroseksuaalsest anaal- või oraalseksist, või seksuaalsuhetest inimese ja mitte-inimesest loomaga (loomapilastus). Mõned islamiühiskonnad juurutavad Soodoma ja Gomorraga seotud karistusi šariaadiseadusesse.

Soodoma ja Gomorra ajaloolisus on arheoloogide seas siiani vaidluse all, kuna arheoloogilist tõendusmaterjali pole eriti leitud nendest regioonidest, kus need linnad pidid asuma.


Domitius Domitianus

Lucius Domitius Domitianus (surnud 297) oli Vana-Rooma usurpaator, kes haaras Diocletianuse valitsemisajal lühikeseks perioodiks Egiptuses võimu.


Matti Mattsson

Matti Mattsson (sündinud 5. oktoobril 1993 Poris) on Soome ujuja.

2022. aasta jaanuaris valiti Mattsson Soome aasta sportlaseks 2021.

Mattssonile kuuluvad Soome rekordid 100 meetri (59,99, 17. mail 2021 EM-il) ja 200 meetri rinnuliujumises (2.07,13, 29. juulil 2021 OM-il) pikal rajal ning 200 meetri rinnulijumises (2.04,63, 14. detsembril 2019 Soome MV-il) lühirajal.


Conrad Elvehjem

Conrad Arnold Elvehjem (27. mai 1901 McFarland, Wisconsin – 27. juuli 1962) oli ameerika biokeemik, kes spetsialiseerus katseloomade toitumiseksperimentidele ja sünteetilise toidu ning asendamatute toitainete, sealhulgas vitamiinide uurimisele.

Elvehjem avastas 1937. aastal uue biomolekuli ja antipellagra vitamiini nikotiinhappe (tänapäeval tuntud niatsiinina). Tema avastust loetakse tähtsaks sammuks inimeste pellagra ravis.


Tiiva tänav

Tiiva tänav on tänav Tallinnas Kristiine linnaosas Lilleküla asumis Linnu allasumis.

Tiiva tänav algab Nõmme teelt, ristub Meika, Käbliku ja Tihase tänavaga ning lõpeb Luige tänaval.

Tiiva tänav on ligikaudu 490 meetri pikkune.


Meika tänav

Meika tänav on tänav Tallinnas Kristiine linnaosas Lilleküla asumis Linnu allasumis. Meika tänav algab Tulika ja Talviku tänava vahelisest hoovist ja lõpeb Tiiva tänaval.

Meika tänav on põhjaloode-lõunakagu suunaline ning ligikaudu 315 meetri pikkune.

Meika tänav sai nime 9. aprillil 1946.


Roger-Maurice Bonnet

Roger-Maurice Bonnet (sündinud 23. detsembril 1937 Prantsusmaal Essonne'i departemangus Dourdanis) on prantsuse astrofüüsik.

Roger-Maurice Bonnet on Bernis asuva Rahvusvahelise Kosmoseteaduse Instituudi teadur.


Aarne Toomsalu

Aarne Toomsalu (sündinud 2. juulil 1961) on Eesti poliitik.

Toomsalu oli 2001–2008 erakonna Res Publica, hiljem Isamaa ja Res Publica Liidu liige. Seejärel ühines ta Eesti Vabaduspartei – Põllumeeste Koguga ning 2010. aastal valiti ta erakonna juhatusse. Toomsalu on olnud ka erakonna esimees.


Arvo Andresson

Arvo Andresson (3. veebruar 1954 – 28. september 1994) oli Eesti laevakapten. Ta töötas Eesti Merelaevanduse laevadel. 1992. aastal sai ta parvlaeva Georg Ots ja 1993. aastal Estonia kapteniks.

Arvo Andresson oli lõpetanud Pärnu V 8-klassilise kooli. 1973. aastal lõpetas ta Tallinna Merekooli ja 1982. aastal Leningradi Admiral Makarovi nimelise Kõrgema Merekooli. Kaugsõidukapteniks sai ta 1986. aastal.

Esimese Eesti kaptenina sai Estonia kapten Arvo Andresson Rootsi Meresõiduametilt lootsita läbisõidu õiguse Stockholmi saarestiku lõunaosas. Ta hukkus Estonia laevakatastroofis.


Avo Piht

Avo Piht (29. november 1954 – 28. september 1994) oli Eesti laevakapten.

Avo Piht töötas kaptenina Eesti Merelaevanduse puistlastilaevadel, esimese laevana 1991. aastal Eesti lipu saanud ro-ro-laeval Transestonia ning parvlaevadel Saint Patrick II ja Estonia.

Laevahuku ajal oli ta Estonial reisijana. Tema nimi ilmus laevahukujärgsetel päevadel mõnesse päästetute nimekirja.


Kure tänav (Tallinn)

Kure tänav on tänav Tallinnas Kristiine linnaosas Lilleküla asumis Mooni allasumis. Kure tänav algab Räägu tänavalt ja lõpeb Linnu teel.

Kure tänav on põhjakirde-lõunaedela suunaline. Kure tänav on paralleelne Mooni ja Vuti tänavaga ning ligikaudu 400 meetri pikkune.

Kure tänav sai nime 14. veebruaril 1958.


Baskerville'ide koer (film)

"Baskerville'ide koer" on Rudolf Meinerti poolt Saksamaal 1914. aastal loodud tummfilm.

Tegemist on Sir Arthur Conan Doyle'i samanimelise teose esmakordse ekraniseeringuga.


Moskva pisaraid ei usu

"Moskva pisaraid ei usu" (vene keeles "Москва слезам не верит") on Nõukogude Liidu 1979. aasta film, mille režissöör oli Vladimir Menšov.

Film räägib noorest provintsitarist, kes tuleb Moskvasse õppima ja õnne otsima. Filmi peakangelanna armub, kuid jäetakse maha. Siiski ei heida ta meelt, kasvatab üksi üles tütre, teeb hiilgavat karjääri. Lõpuks kingib elu talle kohtumise suurepärase inimesega ja tõelise õnne...

Film sai 1981. aastal parima võõrkeelse filmi Oscari.


Major Frans

"Major Frans" on Maurits Bingeri poolt Hollandis 1916. aastal loodud tummfilm. Film tugineb Anna Louisa Geertruida Bosboom-Toussainti samanimelisele romaanile.


Mark (territoorium)

Mark viitab piirimaaga sarnasele piiriäärsele alale, nagu Walesi margid, piirialad Inglismaa ja Walesi vahel. Frangi Karolingide ajal laienes sõna kasutamine üle Euroopa.

Erinevalt puhvertsoonist on mark tavaliselt ühe riigi võimu all ja kindlustatud kaitseks naaberriigi vastu. Mark on üldiselt piiritletud sama või sarnase maa-alaga, nagu krahvkond, kuid eristub teistest krahvkondadest selle erilise asukoha tõttu riigi piiril. Erinevalt tavalistest krahvkondadest, mille üle valitsesid krahvid, valitsesid markide üle (vähemalt teoorias) aadlikud tiitliga marquess (inglise), marquis (prantsuse või šoti), markkrahv (Markgraf) või aadlikud vastava tiitliga (teised Euroopa riigid). Inglismaal ja Šotimaa võeti tiitel siiski kasutusele kui viis uute tiitlite juurutamiseks aadelkonna seas. Keskajal võisid need isandad Walesi või Šotimaa markides olla hertsogid, krahvid või parunid või isegi ei omanud tiitlit. Tiitlikandja naist või naist, kes ise kannab tiitlit, pöördutakse vastavalt marchioness, marquise või markkrahvinna.

Nimi Denmark säilitab tänapäevani vanapõhja sõnu merki ("piir"), mörk ("puit", "mets"). Pärast anšlussi andis Natsi-Saksamaa valitsus Austriale vana nime "Ostmark".


Een danstragedie

"Een danstragedie" ("Tantsutragöödia") on Johan Gildemeijeri poolt Hollandis 1916. aastal loodud tummfilm.


Elav redel

"Elav redel" on Maurits Bingeri ja Louis H. Chrispijni poolt Hollandis 1913. aastal loodud tummfilm.

Tegemist on Hollandi esimese pika mängufilmiga ja esimese Filmfabriek Hollandias valminud filmiga.


Lomita

Lomita on linn USA-s California osariigis Los Angelese maakonnas.

Lomita tähendab hispaania keeles "väike künkake".

Lomitas on sündinud kergejõustiklane James Francis Thorpe.


Must tulp (film 1921)

"Must tulp" on Maurits Bingeri poolt Hollandis 1921. aastal Alexandre Dumas vanema samanimelise teose alusel loodud seiklusfilm (tummfilm).


Indrek Kaseorg

Indrek Kaseorg (sündinud 16. detsembril 1967 Tartus) on Eesti endine kümnevõistleja.

Tema isiklik rekord kümnevõistluses on 8179 punkti, mis on püstitatud 31. mai 1998 Götzises.


Avo Sõmer

Avo Sõmer (sündinud 1934 Tartus) on Eesti päritolu Ameerika Ühendriikide helilooja ja muusikateadlane.

Ta emigreerus koos vanematega Eestist 1944. aastal, esmalt Saksamaale ning seejärel Ameerika Ühendriikidesse.

Ta lõpetas Wayne State University Detroitis, kus keskendus koolimuusikale, klaverimängule ja kompositsioonile. 1957. aastal lõpetas ta magistriõpingud Michigani Ülikoolis tööga Claudio Monteverdi madrigalidest. 1963. aastal kaitses ta sealsamas doktoriväitekirja Johann Jakob Frobergeri klahvpillimuusikast.

Sõmer töötas aastast 1962 kuni pensionile jäämiseni 2000. aastal Connecticuti Ülikoolis. Ta on tuntud 20. sajandi heliloojate, eriti Claude Debussy ja Eduard Tubina loomingut analüüsivate kirjutiste poolest.

Ta on mitmel korral esinenud loengute ja ettekannetega Eestis.


Sabinus Iulianus

Marcus Aurelius Sabinus Iulianus (suri 285/286) oli Vana-Rooma usurpaator (283–285/286), kes võitles keiser Carinuse või Maximianuse vastu. Carinus alistas ta Itaalias aset leidnud lahingus.


LEADER

LEADER (prantsuse keeles Liaison entre Actions de Developpement de l'Economie Rurale 'seosed erinevate maamajanduse arengu tegevuste vahel') on Euroopa Liidu ühenduse algatusprogramm. LEADER programm käivitus 1991. aastal.

Eestis ei rakendunud LEADER kohe programmina, vaid esialgu pilootperioodil (2004-2006) riikliku arengukava (RAK) ühe meetmena. Leader ei ole aastatel 2007–2013 enam eraldiseisev programm, vaid see on kaasatud kõigisse riiklikesse maaelu arenguprogrammidesse. Leaderi kaudu innustatakse maapiirkondi leidma uusi viise, et olla konkurentsivõimeline, kasutada maksimaalselt ära oma varasid ning lahendada tekkivaid probleeme, mis tulenevad näiteks vananevast elanikkonnast, teenuste osutamise viletsast tasemest või töökohtade puudumisest.

Kohalike tegevusgruppide esindajad osalevad nii põllumajandusministri poolt moodustatud Eesti maaelu arengukava (MAK) kui ka rahandusministeeriumi vastava komisjoni töös. Eesti tegutseb 26 kohalikku tegevusgruppi, kelle tegevuspiirkond kokku moodustab alates 2011. a märtsist 99,99% Eesti maapiirkonnast.

Leaderi infokeskuseks on Maamajanduse Infokeskus, mis on Põllumajandusministeeriumi hallatav riigiasutus.


Haapsalu ajalugu

Ülevaade Haapsalu linna ajaloost.

Linna ajalooline saksakeelne nimi on Hapsal, mis on tuletatud eestikeelsest sõnast "haavasalu" või 12. sajandi lõpul tegutsenud Lundi peapiiskopi Absaloni nimest, kelle tegevus ulatus tõenäoliselt osalt ka Läänemere idakaldale. Nime päritolu kohta on aga olemas ka mitu muud oletust. Haapsalu vanalinn asub kahe oosiga poolsaarel, mis loode suunas jätkub mandriga ühinenud laidude ahelikuna, mida kohalikud nimetavad holmideks. Holmide vahele on jäänud madalad lahed – Suur ja Väike viik. Viimastel aastakümnetel toimunud linna laienemise tõttu maa suunas on linna keskpunkt nihkunud Haapsalu piiskopilinnuse juurest praeguse kaubanduskeskuse juurde.


Ragnar Berg

Carl Gustav Ragnar Berg (1. september 1873 Göteborg, Rootsi – 31. märts 1956 Borstel (Schleswig-Holstein), Lääne-Saksamaa) oli Rootsi päritolu saksa biokeemik, toitumisteadlane ja naturopaat.

Teda tuntakse peamiselt happe-aluse tasakaalu ja kaltsiumi osatähtsuse kirjeldajana toidus, ka taimetoitluse propageerijana inimeste eluea pikendamiseks. Ta oli tuntuim vitamiiniteooria oponent.


Vene-Pärsia sõda (1804–1813)

Vene-Pärsia sõda oli sõda Venemaa keisririigi ja Pärsia vahel aastatel 1804–1813.

Venemaa väed alustasid sõjategevust juunis 1804 Jerevani piirkonnas, kuid linna vallutada ei õnnestunud. 1804 sai Pärsia vägi lüüa Khanakheravani (Jerevani lähedal), 1805 Dzegami (Gəncə lähedal) ja Aserbaidžaani khaaniriigid sõlmisid üksteise järel rahu ja arvati Venemaa koosseisu (Karabahhi, Sheki ja Shirvani khaaniriik 1805. aastal, Derbendi, Bakuu ja Kuba khaaniriik 1806. aastal.

1806. aastal alanud Vene-Türgi sõja tõttu sõlmis Venemaa vaherahu, mis aga katkes 1808. aastal ja Vene väed hõivasid 1806. aastal Bakuu. Iraani šahhi Fath Ali-šahhi väed said lüüa 1810 Megri (Meghri) ja 1812 Aslanduzi juures ja Vene väed hõivasid 1813. aastal Länkärani. 24. oktoobril 1813 sõlmiti Gülistani rahu, mille põhjal Pärsia tunnustas Ida-Gruusia, Põhja-Aserbaidžaani ja Dagestani ühendamist Venemaaga.

Sõja tulemusel vallutas Venemaa keisririik Kaspia mere ääres asunud ja Pärsiale kuulunud Dagestani, Gruusia Kharthli, Kahhethi, Samegrelo, Imerethi, Guria piirkonnad Gruusias ja Abhaasia.

Venemaa sai oma valdusse ka osa tänapäeva Aserbaidžaani territooriumi ja Bakuu, Karabahhi, Gəncə, Širvani, Derbenti ja Quba khaaniriigid. Venemaa valdusse läksid sõja tulemusel ka osa Talõši khaaniriigist.

Venemaa saavutas ainuõiguse omada Kaspia merel Venemaa keisririigi sõjalaevastiku laevu.


Ameerika Filosoofiaselts

Ameerika Filosoofiaselts (inglise keeles American Philosophical Society, lühend APS) on rahvusvahelise mainega õpetatud selts Ameerika Ühendriikides.

Ameerika Filosoofiaselts asutati 1743. aastal Philadelphias. Ta on vanim õpetatud selts Ameerika Ühendriikides. Oma 270-aastase eksisteerimisaja jooksul on filosoofiaselts mänginud olulist rolli ameerika kultuuri- ja vaimuelus.

APS erineb teistest teadusühingutest sellega, et liikmeteks valitakse lisaks juhtivatele teadlastele väga erinevatelt teadusdistsipliinidelt ka loomeinimesi, poliitikuid, erinevate kutsealade tipptegijaid ning avaliku ja erasektori arvamusliidreid.


APS

APS on Ameerika Filosoofiaseltsi nime lühend. APS on Ameerika Füüsikaseltsi nime lühend. APS on Ameerika Füsioloogiaseltsi nime lühend. APS on Ameerika Fütopataloogia Seltsi nime lühend. APS on Austraalia Füsioloogiaseltsi nime lühend. APS on Ameerika Filateeliaseltsi nime lühend. APS on Füsioloogiateaduste Assotsiatsiooni nime lühend. APS on Psühholoogiateaduste Assotsiatsiooni nime lühend.


Ilmar Kleis

Ilmar Kleis (24. august 1930 Käru vald, Käru kihelkond, Järvamaa – 11. jaanuar 2015) oli eesti tehnikateadlane.


Praktiline filosoofia

Praktiliseks filosoofiaks nimetatakse filosoofia harusid, mis on tihedalt seotud praktiliste rakendustega nagu eetika, esteetika, poliitiline filosoofia, õigusfilosoofia, religioonifilosoofia, väärtusteooria jts.

Filosoofia jagamine praktiliseks ja teoreetiliseks pärineb Aristotelese filosoofialiigitusest moraali- ja loodusfilosoofiaks. Taoline eristus on mõnel pool maailmas tänini kasutusel, näiteks Soomes ja Rootsis õpetatakse praktilist ja teoreetilist filosoofiat enamasti lahus ning mõnes Šoti ülikoolis jagatakse filosoofia loogikaks, metafüüsikaks ja eetikaks. Enamik maailma ülikooli käsitleb tänapäeval filosoofiat siiski tervikuna.

Praktiliseks filosoofiaks nimetatakse ka filosoofia ja filosoofiliste tehnikate rakendamist igapäevaelus. Selle näidete hulka kuuluvad näiteks filosoofiline nõustamine ja mõned mõtluspraktikad.


Eetika (Spinoza)

"Eetika" (täispika pealkirjaga "Eetika, tõestatud geomeetrilises järjestuses"; ladina keeles "Ethica, ordine geometrico demonstrata") on hollandi juudi filosoofi Baruch Spinoza postuumselt avaldatud ladinakeelne filosoofiline teos, mis esitab Spinoza eetikateooria aksiomaatilisel kujul, eeskujuks Eukleidese geomeetriaraamat "Elemendid".

Esimese osa alguses määratleb Spinoza põhiterminid ja loetleb aksioomid. Nende ja teiste definitsioonide ja aksioomide põhjal, mis on antud raamatu ülejäänud neljas osas, tõestab Spinoza sadu propositsioone ja korollaare nagu "Kui mõistus kujutleb omaenda võimetust, teeb see ta kurvaks" (3. osa, 33. propositsioon), "Vaba inimene ei mõtle millestki vähem kui surmast"( 4. osa, 67. propositsioon) ja "Inimmõistust ei saa koos kehaga täielikult hävitada, miski sellest on igavene ja jääv" (5. osa, 23. propositsioon). Umbisikulist stiili katkestavad sageli emotsionaalsed lõigud, kus kritiseeritakse teiste filosoofide, sealhulgas René Descartesi ja Moses Maimonidese vaateid.

Pärast teose ilmumist mõisteti see hukka kui ateistlik. Lääne filosoofia hilisemas ajaloos on Spinoza "Eetika" olnud mõjukas, ehkki on harva leidnud otsest järgimist. Selle motiive on kasutanud ka kirjanikud, nt Jorge Luis Borges oma luuletustes.


Gustav Linquist

Gustav Linquist (13. jaanuar 1884 Kolga vald, Harjumaa – 19. jaanuar 1936 Tallinn) oli eesti tulundustegelane.

Gustav Linquist lõpetas Tallinna Aleksandri Gümnaasiumi ja seejärel 1910 Tartu Ülikooli õigusteaduskonna.

Gustav Linquist praktiseeris Vene riigipanga Tallinna osakonnas, töötas seejärel riigipanga Tveri osakonnas, oli Tallinna linnasekretäri abi, Eesti Maavalitsuse toitlusosakonna juhataja ja iseseisvuse alul Siseministeeriumi kantseleiülem ja Siseministeeriumi hobuste sõjaväkke võtmise peakomisjoni esimees.

1923. aastal andis valitsus piirituse müügi ainuõiguse üksikisikust ettevõtjale Gustav Linquistile (Harju panga juhatuse liige), kes pidi tagama piirituse vedamise Venemaale. 1922. aastal ulatus Venemaale veetud piirituse kogus 250 000 liitrini.

Kuni 1925. aastani oli ta Harju Panga direktor, kaotas seejärel oma varanduse, oli vanglas ja tegutses siis muudel ärialadel.

Gustav Linquist oli Tallinna Meestelaulu Seltsi asutajaliige aastal 1916 ja seltsi esimees 1923–1924.

Ta maeti 21. jaanuaril 1936 Rahumäe kalmistule.


India filosoofia

India filosoofiaks nimetatakse India mõttetraditsiooni, mis algas upanišadidega.

India filosoofi Sarvepalli Radhakrishnani järgi on vanimad neist ühtlasi "maailma varaseimad filosoofilised teosed". India filosoofia nimetamine filosoofiaks on vaieldav, sest filosoofiat võidakse määratleda nii, et see hõlmab ainult Lääne filosoofiatraditsiooni. Vahel samastatakse ekslikult india filosoofia hinduistliku filosoofiaga, mis moodustab vaid osa India filosoofiatraditsioonist.

Tavaliselt jaotatakse India filosoofiakoolkonnad klassikalisteks (sanskriti astika) ehk hinduistlikeks (kuus koolkonda; peavad vedasid eksimatuks teadmisteallikaks) ja mitteklassikalisteks (nastika). Ortodokssed koolkonnad on njaaja, vaišešika, saankhja, jooga koolkond, mimaansa ja vedaanta. Šramanad rajasid materialistliku lokaajata, adžiivika, džainismi ja budismi. Vidjāranja jaotab India filosoofia 16 koolkonda, mille hulka ta arvab ka Saiva ja Raseśvara,

India filosoofia põhikoolkonnad kujunesid ajavahemikus 1000 eKr kuni meie ajaarvamise esimeste sajanditeni. Kommentaarid ja ümbersõnastused lisandusid kuni 20. sajandini, mil tegutsesid näiteks Aurobindo ja Prabhupada. Eri koolkondade võistlus ja segunemine olid kõige tihedamad nende sünniaegadel, eriti 800 ema kuni 200 ema. Mõned neist jäid ellu (džainism, budism, šivaism ja advaita), teised kadusid või liitusid (saankhja ja adžiivika).


Lääne filosoofia

Lääne filosoofiaks nimetatakse läänemaailmast, eelkõige Euroopast pärinevat filosoofiatraditsiooni, mis tavapärase käsitluse kohaselt sai alguse Antiik-Kreekas antiikfilosoofiana. Tänapäeval on lääne traditsioon valdav ka teistes maailma piirkondades. Sõna "filosoofia" ise pärineb samuti vanakreeka keelest ja tähendab tarkusearmastust.

Filosoofia uuema ajaloo vältel on sageli vaieldud, mil määral ja kas üldse võib pidada teise mõttetraditsiooni filosoofiateks ehk kas kogu filosoofia ongi Lääne filosoofia, samas kui teised traditsioonid peaksid kandma muid nimetusi, ühendamata neid kunstlikult ühise nimetuse "filosoofia" alla. (Tavaliselt ei vaidlustata sel juhul lääne filosoofiaga tihedalt põimunud araabia, juudi ja vene filosoofiate kuuluvust samasse traditsiooni.) Siiski on tänapäeval tavaks kõnelda nii hiina, india, jaapani kui ka aafrika filosoofiast, samuti käsitletakse vahel Vana-Kreekale eelnenud Vana-Lähis-Ida mõttelugu Mesopotaamia eelfilosoofiana. Läänele filosoofiale vastandudes nimetatakse india, hiina, jaapani jts filosoofiatest sageli koondnimetuse all "ida filosoofia".

Teisalt toetab lääne filosoofia ainsaks või vähemalt põhiliseks pidamist levinum tava kõnelda filosoofia ajaloos eri perioodide filosoofiat käsitledes just lääne traditsioonist, näiteks ei kirjutata tavaliselt keskaja või valgustusajastu filosoofia raames ida filosoofiatraditsioonidest, kuna mõtteloo periodiseeringud ei ole ülemaailmsed.

Lääne filosoofiat on eestikeelses Vikipeedias pikemalt käsitletud üldartiklis "Filosoofia", samuti selle konkreetsete perioodide all nagu "Antiikfilosoofia" ja "Keskaja filosoofia".


Vana-Lähis-Ida

Vana-Lähis-Ida on ajalooline piirkond, mis kattub suuresti tänapäeva Lähis-Idaga. Tavaliselt kõneldakse sellest Vana-Lähis-Ida teadusuuringute kontekstis, käsitledes eelkõige aega selle piirkonna esimestest kõrgkultuuridest kuni meie ajaarvamise alguse või Rooma keisririigi jagunemiseni 4. sajandil pKr. Vana-Lähis-Ida uuringute keskne teadusharu on kiilkirjakultuure uuriv assürioloogia, kuid sageli arvatakse Vana-Lähis-Ida alla ka Vana-Egiptus, millega tegeleb egüptoloogia.

Vana-Lähis-Idas paiknesid inimkonna ajaloo ühed vanemad kõrgkultuurid, eelkõige Mesopotaamiasse jäänud Sumer, Akkad, Assüüria ja Babüloonia, aga ka Väike-Aasias asunud Hetiidi riik, praeguse Iraani aladel Vana-Pärsia ning mitmesugused väiksemad kultuurid nagu Kaukaasias asunud Urartu, Vahemere idarannikule jäänud Ugarit ja Foiniikia.


Shelly-Ann Fraser-Pryce

Shelly-Ann Fraser-Pryce (sündinud 27. detsembril 1986 Kingstonis) on Jamaica sprinter, kolmekordne olümpiavõitja ja kümnekordne maailmameister.

Fraser osales 2007. aastal Osaka maailmameistrivõistlustel 4×100 meetri teatejooksus, kus ta võitis Jamaica naiskonnaga hõbemedali. Ta võitis 2008. aasta suveolümpiamängudel 100 meetri jooksus ajaga 10,78 kuldmedali ning Jamaica sai sel alal kolmikvõidu. Sama aasta IAAF-i finaalvõistlustel võitis ta 100 meetri jooksu ajaga 10,94 sekundit. Berliini maailmameistrivõistlustel 2009 võitis ta 100 meetri jooksu Jamaica rekordiga 10,73. Ta on peale Gail Deversi ainus naissprinter, kes on võitnud 100 meetri jooksus nii olümpiakulla kui ka tulnud maailmameistriks. 4×100 meetri teatejooksus võitis Fraser Jamaica naiskonnaga kuldmedali ajaga 42,06, kus ta jooksis teist vahetust. IAAF-i finaalvõistlused lõpetas ta teise koha ajaga 10,89.

23. mail 2010 andis Fraser positiivse dopinguproovi Shanghai Teemantliiga etapil. Fraser oli sunnitud keelatud medikamenti oksükodooni kasutama hambavalu leevendamiseks, mitte tulemuste parandamiseks. IAAF määras talle kuuekuulise võistluskeelu, mis lõppes 7. jaanuaril 2011. Taegu maailmameistrivõistlustel 2011 lõpetas ta 100 meetri jooksu neljanda kohaga. Ta jooksis 4×100 meetri teatejooksu avavahetust ning aitas Jamaica naiskonnal võita hõbemedali Jamaica rekordiga 41,70.

Fraser-Pryce võitis 2012 Londonis 100 meetri jooksus teise olümpiakulla ajaga 10,75. 200 meetri jooksus võitis ta hõbemedali isikliku rekordiga 22.09. 4×100 meetri teatejooksus jooksis ta avavahetust ning võitis Jamaica naiskonnaga hõbemedali Jamaica rekordiga 41,41. Moskva maailmameistrivõistlustel 2013 tuli ta maailmameistriks 100 meetri jooksus ajaga 10,71 ja 200 meetri jooksus ajaga 22,17, samuti võitis ta Jamaica naiskonnaga kuldmedali 4×100 meetri teatejooksus, kus ta oli Jamaica ankrunaine. 2014. aastal tuli ta 60 meetri jooksus sisemaailmameistriks.

2015. aasta maailmameistrivõistlustel Pekingis tuli ta 100 meetri jooksus esimese naissprinterina kolmandat korda maailmameistriks. 4×100 m jooksus võitis ta Jamaica naiskonnaga kuldmedali.

Rio de Janeiro 2016. aasta suveolümpiamängude avatseremoonial oli ta Jamaica lipukandja. Esimesel võistlusalal, 100 meetri jooksus võitis ta 10,86-ga pronksmedali. 4×100 meetri teatejooksus võitis ta Jamaica naiskonnaga hõbeda.

2019. aasta maailmameistrivõistlustel Dohas tuli ta 100 meetri jooksus neljandat korda maailmameistriks. Ka 4×100 m jooksus võitis ta Jamaica naiskonnaga neljanda kuldmedali.

2020. aasta suveolümpiamängudel Tokyos võitis Fraser-Pryce 100 meetri jooksus Elaine Thompson-Herahi järel ja Shericka Jacksoni ees hõbemedali. 4×100 m teatejooksus tuli ta Jamaica naiskonnaga olümpiavõitjaks.

2022. aasta maailmameistrivõistlustel Eugene'is võitis ta 100 meetri jooksus viienda kuldmedali. 200 meetri jooksus ning 4×100 m teatejooksus võitis ta hõbemedali.

2023. aasta maailmameistrivõistlustel Budapestis võitis ta 100 meetri jooksus pronksmedali ja 4×100 meetri teatejooksus hõbemedali.

Ta on võitnud Teemantliiga 100 meetri jooksus kolmel korral (2012, 2013 ja 2015) ning 200 meetri jooksus ühel korral (2013).

Tema rekord 100 meetri jooksus on 10,60 sekundit (2021) ja 200 meetri jooksus 21,79 sekundit (2021). Ta on tulnud Jamaica meistriks 100 meetri jooksus 2009, 2012, 2015 ja 2021 ning 200 meetri jooksus 2012, 2013 ja 2021.

Aastatel 2012, 2013 ja 2015 valiti ta Jamaica aasta naissportlaseks. 2013. aastal valis IAAF Fraser-Pryce'i parimaks naiskergejõustiklaseks.

Shelly-Ann Fraser-Pryce on 2011. aasta jaanuarist abielus Jason Pryce'iga.


Pafawagi reisivagun

Pafawagi reisivagun (mudelid 1Aw, 2Aw, 3Aw) on kitsarööpmelise raudtee reisivagun, mida toodeti Poolas Pafawagi tehases Nõukogude Liidu tellimusel 1950. aastail.


Matthias Unverferth

Matthias Unverferth (ka Mathias Unverfert, Unvorffert või Unvorvert) oli Vana-Liivimaa vaimulik, Riia toomhärra (alates 1522) ning toompraost (1543–1555).

Unverferth pärines Schwerini piiskopkonna alalt, teda on esmamainitud 1510. aastal, siis tegutses ta Riias avaliku notarina. 1515. aastal on teda nimetatud "meistriks", mis võis tähendada seda, et tal oli magistrikraad. 1517. aastaks, kui ta viibis Roomas paavsti juures, oli ta õppinud Padua, Milano, Bologna ja mitmes teises ülikoolis. Paavst andis talle samal aastal ka mitmu auametit (nt Lateraani palee asekrahvi (ladina vicecomes) nimetus) ning andis talle õiguse kuni 20 inimest avalikeks notariteks või korralisteks kohtunikeks nimetada ning sohilapsi legitimeerida.

1522. aasta lõpus on Unverferthi esmakordselt nimetatud Riia toomhärraks. 1528. aastal saatis ta just ametisse valitud Riia peapiiskoppi Thomas Schöningut tema käigul Regensburgi riigipäevale ning väidetavalt avaldas ta sel perioodil toetust luterlusele. Diplomaatilise tegevusega paistis Unverferth silma ka hiljem, näiteks oli ta Riia toomkapiitli esindaja Saare-Lääne vaenust lahendada püüdnud kogunemistel (1533–1534). 1534–1541 on Unverferthi nimetatud Riia kapiitli keldriülemaks (ladina cellerarius) ning 1539–1542 ka senioriks (kapiitli vanim või auväärseim liige). 1539. aastaks oli ta saanud ka mõlema õiguse doktori kraadi.

1543. aastal, kui senine toompraost Johannes Storbeke suri, sai Unverferthist uus Riia praost. Samal ajal oli Liivi ordu ja peapiiskop Wilhelm von Hohenzollerni vahel puhkenud Riia linna valitsemise pärast tüli (1452. aastal sõlmitud Kirchholmi lepingu kohaselt pidanuks nad selle üle omama topeltvõimu, kuid 1525. aastast valitses seda ainuisikuliselt ordu) ning peapiiskop otsustas ordu vastu tuge otsida Saksa-Rooma riigist. 1544. aastal saatis ta seetõttu Unverferthi saadikuna Speyeri riigipäevale, kuhu too jõudis 1545. aastal. Selle konflikti lahendamisel jäi keisririigi ja Unverferthi roll siiski väikeseks, sest ordumeister ja peapiiskop jõudsid Riia linna küsimuses teineteisemõistmiseni 1546. aastal sõlmitud Volmari retsessiga.

1540. aastate teisel poolel olid peapiiskopi ja toomkapiitli vahelised suhted pingelised, sest esimene soovis Liivimaal ellu rakendada luterlikku kirikukorraldust, kuid teine oli sellele vastu. Samuti ei toetanud toomkapiitel 1550. aastatel Wilhelmit, kui too tõi enda koadjuutorina Liivimaale Mecklenburgi hertsogi Christophi ning kui viimaks seetõttu puhkes ka koadjuutorivaenus. Unverferthi kui toomkapiitli juhi roll nendes konfliktides otseselt ei paljastu, kuid ta lahkus ametist 1555. aasta lõpus, enne 4. detsembrit; perioodil, mil Wilhelm püüdis koadjuutorile nii kapiitli kui ka teiste liivimaalaste seas kõige aktiivsemalt toetust saada. Unverferthi järel sai Riia toompraostiks senine keldriülem Georg von Schwantz, Unverferthi edasine saatus on aga teadmata.


Augusta Treverorum

Augusta Treverorum oli roomlaste rajatud linn, mis on tänapäeva Trieri eelkäija. Linn võidi rajada esimese roomlaste rajatud silla (Trierer Römerbrücke) (18/17 eKr) rajamise või keiser Augustuse (30 eKr – 14 pKr) valitsemisajal.


Ilmar Lilleorg

Ilmar Lilleorg (2. august 1934 Jõuga – 14. aprill 2019) oli eesti loogik.

Ta õpetas Tallinna Tehnikagümnaasiumis loogikat.

1958 astus ta Moskva Riikliku Ülikooli füüsika teaduskonda. Aastal 1959 astus Moskva Riikliku Ülikooli filosoofia teaduskonda, mille lõpetas 1963. aastal. Alates 1963 oli õppejõud Tallinna Pedagoogilises Instituudis.


It's So Easy

"It's So Easy", Buddy Holly ja ansambli The Crickets laul aastast 1958, hilisem Linda Ronstadti hitt. Eesti keeles esitas seda Tarmo Pihlap pealkirjaga "Arm on aare" "It's So Easy", Andy Williamsi laul aastast 1970 "It's So Easy", Hawkwindi laul 1974. aasta albumilt "Hall of the Mountain Grill" "It's So Easy", Olivia Newton-Johni laul tema 1975. aasta albumilt "Have You Never Been Mellow" "It's So Easy", Guns N' Rosesi laul 1987. aasta albumilt "Appetite for Destruction" "It's So Easy", Sheryl Crow laul tema 2002. aasta albumilt "C'mon, C'mon"


It's So Easy (Buddy Holly laul)

"It's So Easy" on Buddy Holly ja Norman Petty laul. Laul avaldati ansambli The Crickets singlina 1958. aastal. Hilisematest laulu esitustest tuntuim on Linda Ronstadti 1977. aasta versioon. Eesti keeles pealkirjaga "Arm on aare" esitas seda Tarmo Pihlap.

Buddy Holly 75. sünnipäevaks 2011. aastal salvestas kaks versiooni laulust Paul McCartney. Loo on salvestanud veel ka näiteks Bobby Vee, The Astronauts, Skeeter Davis, The Trashmen, Connie Francis, Hank Marvin, Mike Berry ja the Outlaws, P.J. Proby, Chris Spedding, Denny Laine, Waylon Jennings ja The Crickets ning Zooey Deschanel. Kontsertidel on McCartney esitanud seda laulu nii biitlite kui ka ansambliga Wings.

Laulu avaldamisõigused kuuluvad Paul McCartney valdusühingule MPL Communications.


Raivo Tammus

Raivo Tammus (sündinud 21. septembril 1987) on Eesti ühiskonnategelane, endine Kristiine ja Põhja-Tallinna linnaosavanema asetäitja.

Tammus on alates 2018. aasta septembrist portaali Korvpall24.ee kaastööline, kirjutab artikleid, intervjuusid ja mängude kokkuvõtteid. 2020. aasta suvest on ta rohemajandusettevõtte EarthNotMars tarkvaraarendaja. Tegemist on platvormiga, kus ettevõtted ning eraisikud saavad arvutada välja oma süsiniku jalajälje ning selle kompenseerimiseks puid istutada. Esialgu on puude istutuskohti vaid Eestis.

Tammus on omandanud TTÜ-s IT-süsteemide administreerimise eriala (lõpetas 2018) ning Tallinna Ülikoolis bakalaureuse kraadi ajaloo ja ühiskonnaõpetuse erialal. Lisaks tegeleb aktiivselt jõutõstmisega, olles korraldanud Väike-Maarja valla jõutõstmise meistrivõistlusi ja koos vennaga 3x3 korvpalli Eesti meistrivõistluste etapi Väike-Maarjas 2019. aastal . Lisaks on Tammus aktiivne kaitseliitlane Männiku Malevkonnas.

Hobi korras kirjutab luuletusi ja lühijutte ning on teinud amatöörfilme (Youtube kasutaja "tammusinc" või "raivo tammus").


Bohdan Bondarenko

Bohdan Bondarenko (ukraina keeles Богдан Вікторович Бондаренко, sündinud 30. augustil 1989 Harkivis) on Ukraina kergejõustiklane (kõrgushüppaja), maailmameister (2013) ja Euroopa meister (2014).

Juunioride maailmameistrivõistlustel 2006 võitis Bondarenko pronksmedali tulemusega 226 cm. 2008. aasta juunioride maailmameistrivõistlustel võitis ta taas tulemusega 2.26 kuldmedali. Alla 23-aastaste Euroopa meistrivõistlustel 2011 võitis Bondarenko kuldmedali tulemusega 230 cm. Daegu maailmameistrivõistlustel 2011 Bondarenko finaali ei jõudnud hüpates kvalifikatsioonis 228 cm. Londoni olümpiamängudel 2012 saavutas Bondarenko finaalis 229 cm ületamisega seitsmenda koha. Bondarenko võitis maailmameistrivõistlustel Moskvas 2013 kuldmedali 241 cm ületamisega.

2014. aastal tuli ta Zürichis Euroopa meistriks.

2015. aasta maailmameistrivõistlustel Pekingis võitis ta 2.33ga hõbemedali.

2016. aasta suveolümpiamängudel Rio de Janeiros võitis ta 2.33-ga pronksmedali.

Tema isiklik rekord on 2.42, mis on püstitatud 14. juunil 2014 New Yorgis, millega ta jagab kõigi aegade edetabelis kolmandat kohta.


Einar Himma

Einar Himma (4. aprill 1928 Sonda – 15. juuni 1997) oli eesti päritolu USA sõjaväelane.

Einar Himma emigreerus Ameerika Ühendriikidesse 1949. aastal.

Ta lõpetas 1956. aastal Illinoisi Ülikooli arstiteaduskonna meditsiinidoktori kraadiga.

Himma teenis USA sõjaväes aastatel 1957–1983. Erru läks ta koloneli aukraadis.


Diasporaa

Diasporaa (vanakreeka sõnast διασπορά diaspora 'laialipuistamine') ehk hajala on mingi enamusrahva hulgas elav laialipillatud vähemusrahvus, kes on sinna oma kodumaalt sattunud vabatahtlikult või muudel põhjustel, näiteks kodumaa vallutamisel võõra võimu poolt, riigipiiride muutumisel jne.

Diasporaale on sageli omane säilitada ühtekuuluvustunnet ja kultuurilist eneseteadvust.

Eestlaste diasporaad tekkisid 19. ja 20. sajandil näiteks Venemaal, Rootsis, Põhja-Ameerikas.


Kenneth Einar Himma

Kenneth Einar Himma, ka Ken Himma, (sündinud 1957 Seattle'is) on eesti päritolu USA õigusfilosoof.


Let's Play perekeskus

Let's Play perekeskus (ametlikult Rea OÜ) on Tallinnas asuv laste mängu- ning koolituskeskus.

Selle on kujundanud Eesti Kunstiakadeemia disainerid.

Let's Play perekeskus asub Vilmsi ja Gonsiori tänava nurgal.

Keskuses on ruumi 320 ruutmeetrit.

Ettevõte on asutatud 2. juulil 2012.


Vuti tänav

Vuti tänav on tänav Tallinnas Kristiine linnaosas Lilleküla asumis Mooni allasumis. Vuti tänav algab Tihase tänavalt, ristub Tedre ja Räägu tänavaga ning lõpeb Linnu teel.

Vuti tänav on põhjakirde-lõunaedelasuunaline. Vuti tänav on paralleelne Mooni tänava ja Sõpruse puiesteega ning ligikaudu 1200 meetri pikkune.

Vuti tänav on hoonestatud eramutega.

Vuti tänav sai nime 14. veebruaril 1958.


Mõtuse tänav

Mõtuse tänav on tänav Tallinnas Kristiine linnaosas Lilleküla asumis Mooni allasumis.

Mõtuse tänav algab Tihase tänavalt, ristub Tedre tänavaga ja lõpeb Räägu tänaval.

Mõtuse tänav on põhjakirde-lõunaedelasuunaline ja ligikaudu 780 meetri pikkune. Mõtuse tänav on paralleelne Sõpruse puiestee ja Mooni tänavaga.

Mõtuse tänav sai nime 15. mail 1935.


Öölaulupidu

Öölaulupidu on õhtul ja öösel peetav laulupidu.

Eesti ajaloos on tähelepanuväärsed Eesti taasiseseisvumise eelsed öölaulupeod Tallinna lauluväljakul. Esimesed neist toimusid spontaanselt 1987. aasta juunis Tallinna vanalinna päevade ajal – alustati Raekoja platsil, kuid suure osavõtjate hulga tõttu koliti peagi lauluväljakule. Meediakajastus puudus, rahvas kogunes suust suhu levinud info põhjal.

Lähtudes neist aastatagustest kogemustest olid öölaulupeod 1988. aasta juunis juba ametlikult Vanalinna päevade programmi lülitatud. 1988. aasta öölaulupidude ajal lehvitati just äsja "lubatuks" muutunud sinimustvalgeid lippe. Öölaulupeod leidsid kajastust ka raadios. Mõne inimese meenutusel kandis raadio neid laulupidusid eetris üle. Soe ja kuiv ilm neil öödel soodustas rahva rohket osavõttu. Need öölaulupeod läksid ajalukku rahvusliku meeleavaldusena ning neist ajendatult sündis ka kunstnik H. Valgu loodud mõiste "laulev revolutsioon".

Toonaste öölaulupidude meenutamiseks on korraldatud öölaulupidusid ka hiljem. Neist pikima traditsiooniga on Tartu tudengipäevade kevadfestivalil aset leidev öölaulupidu, mis sai alguse 2003. aastal Kassitoome orust, kuhu kogunesid tuhanded üliõpilased.


Kemofoobia

Kemofoobia ("kemikaalikartus") on irratsionaalne hirmutunne kemikaalide suhtes; arvamus, et sünteesitud või tööstuslikult kontsentreeritud kemikaalid on halvad, mürgised ja kahjulikud, samas kui looduslikud või traditsioonilisel moel valmistatud keemiasaadused on kasulikud, tervislikud ja head. Kemofoobia tuleneb usaldamatusest ja vähesest arusaamisest keemiast ja teadusest, see on üks tehnofoobia ja tundmatute asjade kartuse liike.


Ronga tänav

Ronga tänav on tänav Tallinnas Kristiine linnaosas Lilleküla asumis Mooni allasumis. Ronga tänav algab Algi tänavalt ja lõpeb Kaarna tänaval.

Ronga tänav on ligikaudu 135 meetri pikkune.

Ronga tänav sai nime 19. septembril 1959.


Öölaulupidu "Järjepidevus"

Öölaulupidu "Järjepidevus" oli Eesti Vabariigi 95. juubeliaasta tagasivaatav kontsert Tartu lauluväljakul, mis algas 19. augustil 2013 kell 20 ja lõppes kell 2 20. augusti varahommikul. Laulupidu tähistas ka 25 aasta möödumist Tartu X Muusikapäevadest, kus esimest korda kõlasid tervikuna Alo Mattiiseni viis isamaalist laulu.

Öölaulupeole registreerus üle 40 koori kokku umbes tuhande lauljaga. Teiste hulgas astusid üles Tartu Ülikooli meeskoor, Tartu Ülikooli kammerkoor, Riiklik Akadeemiline Meeskoor, Emajõe Laulikud ja kammerkoor A. Le Coq. Muusikutest esinesid muuhulgas Lenna Kuurmaa, Siiri Sisask, Peeter Volkonski, Hardi Volmer, Tõnis Mägi, Liisi Koikson, Ott Lepland ja Riho Sibul, ansamblitest The Sun, Ultima Thule, Pantokraator, Justament, Jäääär, Singer Vinger ja Jääboiler. Osalesid ka Big Band Tartu ja Vanemuise sümfooniaorkester.

Lauluöö kavas oli laule alates regilaulust kuni kaunimate ja armsaks lauldud koorilauludeni ("Kaunimad laulud", "Ärkamise aeg", "Ta lendab mesipuu poole" jne), paarikümne aasta tagustest isamaalistest menulugudest ("5 isamaalist laulu", "Ei ole üksi ükski maa") punklaulude ja tänapäevaste noorte heliloojate-solistide loominguni välja. Laulude taustaks näidati foto- ja filmimaterjali 1988. aasta olulisematest sündmustest. Lisaks lauludele esitati Veljo Tormise muusikale seatud videoid Eesti muinasjuttude teemal. Öölaulupeolisi tervitas Eesti president Toomas-Hendrik Ilves.

Ürituse korraldamiseks kulus 215 000 eurot.

16. augustil ilmus Postimehe vahel öölaulupeo laulik, kus olid kaasalaulmiseks trükitud 27 laulu sõnad. Öölaulupeost oli otseülekanne Eesti Televisioonis, režissöör Anna Stepanova, saatejuhid Piret Järvis ja Rasmus Kagge. Laulupeo korraldas SA Eesti Teatri Festival eesotsas Margus Kasterpaluga, kes lavastas viis aastat varem ka öölaulupeo "Märkamisaeg". Öölaulupeo kunstnik oli Taavi Varm.


Ameerika malekongress

Ameerika Malekongress oli maleturniir, mida peeti Ameerika Ühendriikides ajavahemikus 1857-1923. Ameerika Malekongress on praeguse USA Malemeistrivõistluste eelkäija. Ameerika Malekongressi peeti kokku üheksa korda.


Mõistatuslikud faktid

Mõistatuslikud faktid on Tallinnas alates 2012. aastast ilmuv ajakiri, mis käsitleb paranormaalseid, okultistlikke ja parapsühholoogilisi teemasid.

Ajakirja väljaandja on Evalota OÜ. Ilmumissagedus on üks kord kuus.


Ivan Gaza

Ivan Gaza (Jaan Haasa; 5. jaanuar 1894 – 6. oktoober 1933) oli eesti päritolu Nõukogude revolutsionäär ja sõjaväelane.


Täna ja homme

"Täna ja homme", 1964. aasta McCoy Tyneri album "Täna ja homme", 1912. aasta Michael Curtize film "Täna ja homme", 2003. aasta Alejandro Chomski film "Täna ja homme", Henry Fordi raamat


Anneli

Anneli on naisenimi.

2017. aasta 1. jaanuari seisuga oli Eestis eesnimi Anneli 3437 naisel. Anneli on populaarsuselt 30. naisenimi.

Anneli nime kandja on keskmiselt 42 aasta vanune (mediaanvanus on 44). Kõige populaarsem on eesnimi Anneli vanuserühmas 45–49, kus neid on 10 000 elaniku kohta 92,15.

Kõige populaarsem on eesnimi Anneli Järva maakonnas, kus neid on maakonna 10 000 elaniku kohta 35,94.

Nimi on väga levinud ka Soomes, kus see on Maria, Helena ja Johanna järel levikult kõigi aegade neljas naisenimi.

Lätis oli 2021. aasta 30. juuni seisuga eesnimi Anneli 2 inimesel.


Joonisfilm

Joonisfilm on animafilm, mis esitab mingit lugu (isegi, kui see on väga lühike) ja koosneb joonistatud kaadritest.

Kaadrid võivad olla joonistatud käsitsi või arvuti abil.


Wilhelm Steinitz

Wilhelm Steinitz, hiljem William Steinitz (18. mai 1836 Praha, Tšehhi Kuningriik, tollase Austria Keisririigi osa – 12. august 1900 New York, Ameerika Ühendriigid) oli Austria-Ungari ja hiljem Ameerika Ühendriikide maletaja ja esimene ametlik male maailmameister aastatel 1886–1894.

Steinitzist sai maailma parim maletaja tänu ründavale mängustiilile, mis oli tema ajajärgule omane. Hiljem arendas Steinitz välja uudsema positsioonilise mängustiili, millega ta tuli avalikkuse ette 1873. aastal. Ta demonstreeris oma uue stiili paremust eelmise üle, kuid see mängustiil tekitas malemaailmas palju furoori ning mõned pidasid seda viisi argpükslikuks. Steinitz aga näitas, et tema uus stiil oli võimeline looma tugevaid rünnakuid.

Steinitz oli tugev teoreetik ning tuntud malekirjanik, ta kaitses oma ideid innukalt. Debatist hoolimata oli Steinitzi stiil 1890-ndate alguseks malemaailma juurdunud ning teda on koos Paul Morphyga peetud kaasaegse positsioonmale loojaks.


DVK

DVK () on Nõukogude Liidus toodetud PDP-11-ühilduv personaalarvuti.

Seda tuntakse ka nimede Elektronika MS-0501 ja Elektronika MS-0502 all.

Algsed mudelid olid K1801VM1 või K1801VM2 mikroprotsessoritega ja kasutasid 16-bitist adresseerimist. Hilisemates mudelites kasutati mikroprotsessorit KM1801VM3 (22-bitise aadressisiiniga).


Mu‘taz ‘Īsá Barshim

Mu'taz 'Īsá Barshim (araabia keeles معتز عيسى برشم; sündinud 24. juunil 1991 Dohas) on Katari kergejõustiklane (kõrgushüppaja), kolmekordne maailmameister.

2010. aastal osales Barshim sisemaailmameistrivõistlustel Dohas saavutades 14. koha, kuid ta võitis samal aastal kulla nii Aasia sisemeistrivõistlustel kui ka juunioride maailmameistrivõistlustel. Järgmisel aastal saavutas ta maailmameistrivõistlustel Taegus seitsmenda koha tulemusega 2.32, ja ta võitis Aasia meistrivõistlustel Kōbes kuldmedali tulemusega 2.35. 2012. aastal võitis Barshim Aasia sisemeistrivõistlustel kulla tulemusega 2.37, saavutas sisemaailmameistrivõistlustel İstanbulis üheksanda koha tulemusega 2.28 ning võitis Londoni olümpiamängudel pronksmedali tulemusega 2.29. Barshim võitis maailmameistrivõistlustel Moskvas 2013 hõbemedali tulemusega 2.38.

2014. aastal tuli ta sisemaailmameistriks. 2015. aasta maailmameistrivõistlustel Pekingis oli ta 2.33ga neljas.

2016. aasta suveolümpiamängudel Rio de Janeiros võitis ta 2.36-ga hõbemedali.

2017. aasta maailmameistrivõistlustel tuli ta tulemusega 2.35 maailmameistriks. Maailmameistriks on ta tulnud veel ka aastatel 2019 ja 2022.

2020. aasta suveolümpiamängudel Tokyos jagas ta koos itaallase Gianmarco Tamberiga esikohta, kui mõlemad ületas 2.37.

Aastatel 2014, 2015 ja 2017 on ta tulnud kõrgushüppes Teemantliiga üldvõitjaks.

1. juunil 2013 ületas ta Eugene'is kõrguse 2.40. Nii kõrgele poldud hüpatud pärast 2000. aastat, kui selle kõrguse ületas Vjatšeslav Voronin. Tema isiklik rekord on 2.43, mille ta hüppas 5. septembril 2014 Brüsselis. Tema siserekord on 2.41, mis on hüpatud 18. veebruaril 2015 Athlone'is. Mõlemad tulemused on Aasia parimad.

Barshimi noorem vend Muamer Aissa Barshim on samuti kõrgushüppaja.


Funhouse

Funhouse võib tähendada mitut asja. "Funhouse" – P!nki 2008. aastal avaldatud viies stuudioalbum "Funhouse" – laul sellelt albumilt "Funhouse" – 1990. aastal avaldatud Kid 'n Play album


Kemar Bailey-Cole

Kemar Bailey-Cole (sündinud 10. jaanuaril 1992) on Jamaica sprinter.

Bailey-Cole võitis Jamaica meeskonnaga 2012. aasta Londoni olümpiamängudel ja tuli 2013. aastal Moskvas maailmameistriks 4 × 100 meetri teatejooksus.


Funhouse (Pinki album)

"Funhouse" on Pinki 2008. aastal ilmunud viies stuudioalbum. Albumilt on singlitena avaldatud lood "So What", "Sober", "Please Don't Leave Me", "Bad Influence", "Funhouse", "I Don't Believe You" ja "Glitter in the Air". Austraalias anti kontserditurnee reklaamsinglina välja ka "Ave Mary A".


Innovatsioonikool

Innovatsioonikool on haridusasutus (lasteaed, algkool, põhikool, gümnaasium, erivajadustega õppijate kool, kutsekool, huvikool), mis kindlustab koostöös ülikooliga vajaliku kompetentsuse, et juhendada pedagoogilist praktikat ning laiemalt tagada tõhus haridusvaldkonna õppe-, teadus- ja arendustöö. Innovatsioonikooli mõiste on kasutusele võetud Tartu Ülikooli õpetajahariduse arendajate poolt.

Innovatsioonikoolid moodustavad võrgustiku, mida arendatakse vastavalt Tartu Ülikooli innovatsioonikoolide kontseptsioonile. 2013. aastal valiti innovatsioonikoolide võrgustikku 110 sooviavaldaja seast välja 23 innovatsioonikooli ja 34 innovatsioonisõpra.


Nickel Ashmeade

Nickel Ashmeade (sündinud 7. aprillil 1990 Ocho Rioses) on Jamaica sprinter.

Ashmead osales noorte maailmameistrivõistlustel 2007, kus ta võitis hõbemedali 100 meetri jooksus ja pronksi 200 meetri jooksus. Järgmisel aastal võitis ta juunioride maailmameistrivõistlustel hõbeda 200 meetri jooksus ja 4×100 meetri teatejooksus, ja oli 4×400 meetri teatejooksus neljas. 2011. aasta Daegu maailmameistrivõistlustel saavutas Ashmead 200 meetri jooksus viienda koha ajaga 20,29.

2013. aasta maailmameistrivõistlustel Moskvas sai ta 100 meetri jooksus 9,98ga viienda koha, 200 meetri jooksus 20,05ga neljanda koha ning jooksis kuldmedali võitnud Jamaica 4×100 m teatemeeskonna kolmandat vahetust.

2015. aasta maailmameistrivõistlustel Pekingis jäi ta ajaga 10,06 finaalist välja ja 200 meetri jooksus 20,33ga kaheksandaks. Kuldmedali võitnud Jamaica 4×100 m teatemeeskonnas jooksis ta kolmandat vahetust.


David Verburg

David Verburg (sündinud 14. mail 1991 Lynchburgis Virginia osariigis) on USA kergejõustiklane, kelle põhialaks on 400 meetri jooks.

2014. aastal tuli ta 4×400 m teatejooksus sisemaailmameistriks koos Kyle Clemonsi, Kind Butleri ja Calvin Smithiga. USA meeskond edestas Suurbritanniat ja Jamaicat ning püstitas uue maailmarekordi 3.02,03.


Carrie Russell

Carrie Russell (sündinud 18. oktoobril 1990) on Jamaica sprinter ja bobisõitja.

Ta võitis Jamaica naiskonnaga Moskva maailmameistrivõistlustel 2013 4 × 100 meetri teatejooksus kuldmedali.

2018. aasta taliolümpiamängudel Pyeongchangis osaleb ta bobisõidus kahebobis.


Jänesesaar

Jänesesaar (vene keeles Заячий остров) on saar Neeva jõe suudmes Peterburi linnas, Venemaa Föderatsioonis.

Kuni Põhjasõjani oli saar asustamata, aga piirkonna vallutamise järel Venemaa poolt ehitati senise Neeva jõe ääres asunud Rootsi Nyensi kindluse asemel uus algselt puidust kindlus, mille ehitust alustati 1703. aastal ja seejärel kivist Peeter-Pauli kindlus.

Jänesesaarel asuvas Peeter-Pauli kindluses asuvas Peeter-Pauli katedraalis ja Aleksander Nevski katedraalis asuvad Venemaa keisrite, Romanovite dünastia liikmete matmispaigad.


Robert Harting

Robert Harting (sündinud 18. oktoobril 1984) on Saksamaa kettaheitja. Ta on kettaheites kolmekordne maailmameister (2009–2013), olümpiavõitja (2012) ja kahekordne Euroopa meister (2012 ja 2014).

Harting võitis Debreceni noorte maailmameistrivõistlustel 2001 hõbemedali. Ta võitis kuni 23-aastaste Euroopa meistrivõistlustel Erfurdis 2005 kuldmedali tulemusega 64.50. Göteborgi Euroopa meistrivõistlustel 2006 Harting kvalifikatsioonist edasi ei pääsenud. Osaka maailmameistrivõistlustel 2007 võitis ta hõbeda tulemusega 66.68. Pekingi olümpiamängudel 2008 saavutas ta neljanda koha. Berliini maailmameistrivõistlustel 2009 võitis ta kuldmedali tulemusega 69.43. 2010. aastal võitis ta Euroopa meistrivõistlustel Barcelonas hõbemedali tulemusega 68,30. Londoni olümpiamängudel võitis ta kuldmedali tulemusega 68.27. Moskva maailmameistrivõistlustel 2013 võitis ta kuldmedali tulemusega 69.11. 2014. aastal Zürichis võitis ta oma teise EM-i kulla tulemusega 66.07.

2016. aasta suveolümpiamängudel Rio de Janeiros segas teda seljavalu ja ta jäi seetõttu finaalist välja, saades kvalifikatsioonis 62.21-ga 15. koha.

Harting on võitnud Saksamaa meistrivõistlused kettaheites 2007–2014. 2009. aasta IAAF-i finaalvõistlustel saavutas ta teise koha ja 2008. aasta IAAF-i finaalvõistlustel kolmanda koha. Euroopa võistkondlikud meistrivõistlused on ta võitnud 2010, 2011, 2013 ja 2014.

Hartingi isiklik rekord kettaheites on 70.66 meetrit, mis on heidetud 22. mail 2012 Turnovis ja millega ta paikneb kõigi aegade edetabelis 18. kohal. Tema isiklik rekord kuulitõukes on 18.63 meetrit, mis on tõugatud 6. juulil 2007 Gothas.

Aastatel 2012–2014 valiti ta Saksamaa aasta meessportlaseks.

Ka tema noorem vend Christoph on kettaheitja ja olümpiavõitja (2016).


Gösta Berlingi saaga (film)

"Gösta Berlingi saaga" on Mauritz Stilleri poolt Rootsis 1924. aastal loodud tummfilm.

Film tugineb Selma Lagerlöfi samanimelisele esikromaanile.


Carl Friedrich Stürmer

Carl Friedrich Stürmer (16. september 1748 Berliin – 19. oktoober/31. oktoober 1806 Tallinn) oli Eesti vaimulik.

Ta õppis Saksamaal Jena ülikoolis pärast aastat 1765 (ei immatrikuleeritud). Tuli aastal 1766 Rapla lähedale Adilasse koduõpetajaks. Ordineeriti 9. märtsil/20. märtsil 1771 õpetajaks.

Ta oli aastatel 1771–1776 Nissi Maarja koguduse õpetaja. Aastatel 1776–1806 oli ta Harju-Madise koguduse õpetaja. Aastal 1796 sai ta Lääne-Harju praostkonna praostiks ja 15. jaanuaril/26. jaanuaril 1798 Eestimaa konsistooriumi assessoriks.


Beatrice (film 1919)

"Beatrice" on Herbert Brenoni poolt Itaalias 1919. aastal loodud tummfilm.

Film jutustab Dante Alighieri kohtumisest Beatrice Portinariga. Kohtumine Firenzes jättis poeedile jälje kogu eluks.


Augusto Genina

Augusto Genina (28. jaanuar 1892 Rooma – 18. september 1957 Rooma) oli itaalia filmilavastaja ning produtsent, Itaalia filmi pioneere.


Beatrice (täpsustus)

Beatrice võib tähendada mitut asja. Beatrice on naisenimi. Beatrice, eesti modell ja ettevõtja Beatrice (laulja), prantsuse laulja (Béatrice Poulot) Beatrice Arthur, USA näitleja ja laulja Inglise Beatrice, Inglise printsess ja Bretagne'i hertsoginna (1242–1275) Printsess Beatrice, Suurbritannia ja Põhja-Iirimaa Ühendatud Kuningriigi printsess (sündinud 1988)


Ludwik Zamenhof

Ludwik Lazarus Zamenhof (jidišis לײזער לוי זאַמענהאָף – Leizer Leivi Zamenhof, poola keeles Ludwik Łazarz Zamenhof, esperantos Ludoviko Lazaro Zamenhof; 15. detsember 1859 Białystok – 14. aprill 1917 Varssavi) oli Poola juudi päritolu silmaarst ja lingvist, maailma tuntuima ja levinuima tehiskeele esperanto looja.

Esimene raamat esperanto teemal "Unua Libro" ("Esimene raamat") ilmus Zamenhofil 1887. aastal pseudonüümi Doktoro Esperanto ("doktor lootja") all. Selle psoudonüümi järgi sai ka keel nimetuse.


Läti Rahvarinne

Läti Rahvarinne (läti keeles Latvijas Tautas fronte, lühend LTF; vene keeles Народный фронт Латвии, lühend НФЛ) oli poliitiline organisatsioon, mis juhtis 1980. aastate lõpul ja 1990. aastate algul Läti taasiseseisvumist. Läti Rahvarinne loodi 1988. aastal ning tegutses 1993. aastani. 1989–1992 andis see läti ja vene keeles välja ajalehte Atmoda ("Ärkamine"). LTF tegi koostööd Eesti Rahvarinde ja Leedu Sąjūdisega

1993. aasta juunis toimunud Läti Seimi valimistel kogus Läti Rahvarinne 2,62% hääli ning ei ületanud valimiskünnist. Seejärel reorganiseeriti see kristlik-demokraatlikuks parteiks nimega Kristīgā Tautas partija (Kristlik Rahvapartei), mis liitus hiljem Kristlik-Demokraatliku Liiduga (Kristīgi demokratiskā savienība). Paljud endised Läti Rahvarinde liikmed on tänini Lätis olulised poliitikud.

Riias aadressil Vecpilsētas iela 13/15 tegutseb Läti Rahvarinde muuseum.


Piotr Małachowski

Piotr Małachowski (sündinud 7. juunil 1983 Żurominis) on Poola kettaheitja.

Małachowski saavutas alla 20-aastaste Euroopa meistrivõistlustel Grossetos 2005 viienda koha ja 2002. aasta juunioride maailmameistrivõistlustel Kingstonis kuuenda koha. Ta oli alla 23-aastaste Euroopa meistrivõistlustel Bydgoszczis 2003 üheksas ja kaks aastat hiljem Erfurdis teine. Järgmisel aastal saavutas ta IAAF-i finaalvõistlusel ja Göteborgi Euroopa meistrivõistlustel kuuenda koha. Osaka maailmameistrivõistlustel 2007 oli ta kaheteistkümnes ja IAAF-i finaalvõistlustel kolmas.

Esimese suurvõistluste medali võitis Małachowski 2008. aasta Pekingi olümpiamängudel, heites 67.82 meetrit ja saavutades Gerd Kanteri järel teise koha. Sama aasta sügisel oli ta IAAF-i finaalvõistlustel teine. 2009 võitis ta Euroopa võistkondlikel meistrivõistlustel kuldmedali.

Berliini maailmameistrivõistlustel 2009 võitis ta hõbemedali Poola rekordiga 69.15 m; Robert Harting möödus temast seal viimase heitega, heites 69.43. IAAF-i finaalvõistlused lõpetas ta kolmanda kohaga. Ta võitis Euroopa meistrivõistlustel Barcelonas kuldmedali tulemusega 68.87 m. Taegu maailmameistrivõistlustel oli ta üheksas ja Londoni olümpiamängudel viies.

2013. aasta maailmameistrivõistlustel võitis Małachowski Hartingu järel hõbemedali tulemusega 68.36 m.

2015. aasta maailmameistrivõistlustel Pekingis võitis Małachowski tulemusega 67.40 kuldmedali. Harting neil võistlustel ei osalenud.

2016. aasta suveolümpiamängudel Rio de Janeiros võitis ta 67.55-ga karjääri teise olümpiahõbeda.

Małachowski isiklik rekord on 8. juunil 2013 Hengelos heidetud 71.84 meetrit.


Cletus Spuckler

Cletus Spuckler on joonissarja "Simpsonid" tegelane. Tal on naine Brandine, kellega on neil väga palju lapsi. Nad elavad Springfieldi äärel metsas.Cletust kujutatakse sarjas kui maakat.


Võtmete allkirjastamise pidu

Võtmete allkirjastamise pidu või võtmepidu (inglise keeles key signing party) on üritus, kus inimesed vahetavad näost näkku kohtudes oma PGP-võtmete sõrmejälgi, et moodustada krüpteeritud ja signeeritud suhtluse tarvis rohujuure tasandi usaldusvõrgustikku. Allkirjastamispeo raames veendutakse enamasti isikuttõendavaid dokumente kontrollides, et võtit omav isik on reaalselt konkreetse võtme omanik ning allkirjastatakse selle kinnituseks üksteise avalikud võtmed.

Enamasti ei allkirjastata võtmevahetuse operatiivsuse ja turvalisuse huvides avalikke võtmeid allkirjastamispeo ajal, vaid pärast. Kohapeal vahetatakse pigem sedeleid oma võtmete andmetega. Pärast allkirjastamist laaditakse võtmed üles avalikesse võtmeserveritesse, mille abil saab seejärel veenduda, et sinule saadetav kiri pärineb reaalselt usaldusvõrgustikus olevalt inimeselt, ja kirja saab krüpteerida nii, et seda saab lugeda ainult usaldusvõrgustikus olev adressaat.


Potomac

Potomac [pöt'oumök] on jõgi Ameerika Ühendriikides. See läbib Washingtoni ja suubub Chesapeake'i lahte. Jõe pikkus on umbes 652 km.


Potomac (täpsustus)

Potomac on jõgi USAs Potomac on küla USAs Illinoisi osariigis Potomac on piirkond USAs Marylandi osariigis Potomac on endine linn USAs Virginia osariigis


Stadium of Light

Stadium of Light on jalgpallistaadion Sunderlandis Suurbritannias.

Staadion on Inglismaa kõrgliiga klubi Sunderland AFC kodustaadion.

Staadion avati aastal 1997 ja mahutab 49 000 pealtvaatajat.


Boleyn Ground

Boleyn Ground, ka Upton Park, on jalgpallistaadion Londonis Suurbritannias. Staadion on koduks Inglismaa kõrgliiga klubile West Ham United FC. Staadion avati aastal 1904 ja mahutab 35 016 pealtvaatajat.


St Mary's Stadium

St Mary's Stadium on jalgpallistaadion Southamptonis Suurbritannias.

See on Inglismaa kõrgliiga klubi Southampton FC kodustaadion.

Staadion avati aastal 2001 ja mahutab 32 689 pealtvaatajat.


The Hawthorns

The Hawthorns on jalgpallistaadion West Bromwichis Suurbritannias.

Staadion on koduks Inglismaa kõrgliiga klubile West Bromwich Albion FC.

Staadion avati aastal 1900 ja mahutab 26 272 pealtvaatajat.


Britannia staadion

Britannia Stadium on jalgpallistaadion Stoke-on-Trentis Suurbritannias.

Staadion on Inglismaa kõrgliiga klubi Stoke City FC kodustaadion.

Staadion avati aastal 1997 ja mahutab 27 740 pealtvaatajat.


Brendan Rodgers

Brendan Rodgers (sündinud 26. jaanuaril 1973 Carnloughis) on põhja-iiri jalgpallitreener ja endine jalgpallur.

Aastatel 2012–2015 töötas Rodgers Liverpooli peatreenerina.

Aastatel 2016–2019 juhendas ta Šotimaa kõrgliigaklubi Celtic, kellega tuli kaks korda Šotimaa meistriks.

Alates 2019. aasta veebruarist oli ta Inglismaa kõrgliigaklubi Leicester City peatreener. 2021. aastal võitis ta klubiga Inglismaa karikavõistlused ja superkarikafinaali.

2023. aasta juunis sai ta taas Celticu peatreeneriks.


Marissa Mayer

Marissa Ann Mayer (sündinud 30. mail 1975 Wausaus Wisconsini osariigis USAs) on USA infotehnoloogiaettevõtte Yahoo! president ja tegevjuht. Enne seda oli ta pikka aega üks Google'i tippjuhte ja peamisi kõneisikuid.

2012. aastal oli ta ajakirja Fortune Ameerika mõjukaimate naisettevõtjate edetabelis 14. kohal. 2013. aastal oli ta ajakirja Time maailma 100 mõjukaima inimese loendis.


Daniel Day-Lewis

Daniel Michael Blake Day-Lewis (sündinud 29. aprillil 1957 Londonis) on juudi päritolu Inglise näitleja, kel on nii Briti kui ka Iiri kodakondsus.

Londonis sündinud ja kasvanud Day-Lewis on Suurbritannia poeet-laureaadi Cecil Day-Lewise ja näitleja Jill Balconi poeg ning Ameerika näitekirjaniku Arthur Milleri väimees. Ehkki ta sai klassikalise näitlejahariduse Bristol Old Vicis, peetakse teda meetodinäitlejaks ning ta on tuntud rollide põhjaliku ja pühendunud uurimise poolest. Sageli jääb ta rolli kogu filmimise ajaks, isegi kui see avaldab halba mõju ta tervisele. Ta on ka üks tänapäeva filmitööstuse valivamaid näitlejaid, kes on 1998. aastast mänginud vaid viies filmis, nii et filmide vahele võib jääda kuni viis aastat.

Day-Lewis on oma põlvkonna kiidetumaid näitlejaid, kes on teeninud arvukalt auhindu, sealhulgas kolm Oscarit parima näitleja kategoorias: Christy Browni rolli eest 1989. aasta filmis "Minu vasak jalg" ("My Left Foot"), Daniel Plainview' rolli eest 2007. aasta filmis "There Will Be Blood" ja Abraham Lincolni rolli eest 2012. aasta filmis "Lincoln". Ta on üks kolmest meesnäitlejast, kes on pälvinud kolm Oscarit (teised kaks on Walter Brennan ja Jack Nicholson) ning ainus meesnäitleja, kes on saanud kolm Oscarit peaosatäitjana. Day-Lewis on võitnud ka neli BAFTA auhinda parima näitlejana, kolm Screen Actors Guildi auhinda, kolm kriitikute auhinda (Critics' Choice Movie Awards) ning kaks Kuldgloobust.


Rand Paul

Randal Howard Paul (sündinud 7. jaanuaril 1963 Pittsburghis Pennsylvanias) on USA senaator Kentucky osariigist. Ta on USA Vabariikliku Partei liige ning endise Texase senaatori ja presidendikandidaadi Ron Pauli poeg.

Esimest korda pälvis ta üleriigilist tähelepanu 2008. aastal, kui esines poliitiliste kõnedega oma isa toetuseks, kes kandideeris Vabariikliku Partei presidendikandidaadiks. Rand Paul on esimene USA senaator, kes on olnud Esindajatekojas ametis samal ajal oma vanemaga.

Duke'i Ülikooli meditsiinikooli lõpetanud Paul töötas silmaarstina Bowling Greenis Kentucky osariigis 1993. aastast ja asutas 2007. aasta detsembris oma kliiniku. 1994. aastal rajas ta Kentucky maksumaksjate ühingu, mida juhib tänini.

2010. aastal kandideeris Paul Vabariikliku Partei liikmena senatisse kohale, mille jättis vabaks pensionile läinud senaator Jim Bunning Kentuckyst. Paul võitis Kentucky osariigi riigisekretäri Trey Graysonit esimeses voorus. Ehkki ta polnud varem olnud ühelgi poliitilisel ametikohal, võitis ta ka Kentucky peaprokuröri Jack Conwayd. Tea Party liikumise pooldajana on ta avalikult toetanud poliitiliste ametikohtade maksimumaegade kehtestamist, tasakaalustatud riigieelarvet ning föderaalkulutuste ulatuslikku kärpimist ja maksude langetamist. Ta on saanud tuntuks sõltumatute seisukohtade poolest paljudel poliitilistel teemadel, väideldes tihti nii vabariiklaste kui ka demokraatidega.


Abdullah Öcalan

Abdullah Öcalan (ka Apo (lühend nimest Abdullah ja "onu" kurdi keeles; sündinud 4. aprillil 1948) on üks Türgis 1978. aastast tegutseva paramilitaarse ja rahvusvaheliselt (sealhulgas ÜRO, NATO, USA ja ELi poolt) terroristlikuks peetud organisatsiooni Kurdistani Tööpartei loojaid.

1999. aastal arreteerisid Türgi julgeolekujõud Öcalani Keenia pealinnas Nairobis ning viisid Türki, kus ta mõisteti surma karistusseadustiku paragrahvi 125 alusel, mis käsitleb relvastatud jõukude loomist. Kohtuotsus muudeti eluaegseks vangistuseks, kui Türgi kaotas surmanuhtluse, püüdes saada Euroopa Liitu. 1999–2009 oli ta üksikvangistuses İmralı saarel Marmara meres. Öcalan on tunnistanud, et Kurdi Tööpartei on vägivaldne, kuid tema sõnul relvastatud vastuhakk ei aidanud ning Kurdistani küsimusele tuleks leida poliitiline lahendus. Konfliktis Türgi ja Tööpartei vahel on hukkunud üle 40 000 inimese, sealhulgas Tööpartei liikmed, Türgi sõjaväelased ja tsiviilisikud, nii kurdid kui ka türklased.

Öcalanil on ilmunud üle 40 raamatu. Neist neli on ilmunud tema vangistuse jooksul, viimati 2012. aastal.


Shonda Rhimes

Shonda Lynn Rhimes (sündinud 13. jaanuaril 1970) on USA stsenarist, telerežissöör ja teleprodutsent. Kõige laiemalt tuntakse Rhimesi meditsiiniteemalise telesarja "Grey anatoomia" ("Grey's Anatomy") looja, põhistsenaristi ja tegevprodutsendina. Tema loodud on ka selle järjeseriaal "Erapraksis" ("Private Practice").

2007. aasta mais nimetas ajakiri Time Rhimesi ühena 100 inimesest, kes aitavad kujundada maailma. Rhimes oli ka arstisarja "Off the Map" produtsent ning arendas välja ABC telesarja "Skandaal", mis esilinastus 2012. aasta 5. aprillil.


Elmer Verner McCollum

Elmer Verner McCollum (3. märts 1879 Fort Scott, Kansas, USA – 15. november 1967 Baltimore, Maryland, USA) oli ameerika biokeemik ja toitumisteadlane.

Elmer McCollum on mitme vitamiini kaasavastajaid, sealhulgas B1-vitamiin 1897. aastal ja A-vitamiin 1913. aastal.


Me and Bobby McGee

"Me and Bobby McGee" on Kris Kristoffersoni ja Fred Fosteri kirjutatud laul. Laulu originaalesitaja oli Roger Miller.

Lisaks Kristoffersoni esitusele on tuntuim Janis Joplini versioon koos ansambliga Full Tilt Boogie Band. Ansambel hakkas albumit salvestama 1970. aasta septembris, kuid Joplin suri oktoobris enne albumi valmimist. Siiski oli selleks ajaks jõutud salvestada piisavalt materjali, et kolm kuud hiljem jaanuaris 1971 anti välja Joplini teine stuudioalbum "Pearl". Selle albumi esimese singlina anti välja just "Me and Bobby McGee" ja sellest singlist sai USA-s edetabeli Billboard Hot 100 läbi aegade teine singel, mis pärast laulja surma 1971. aastal jõudis selles edetabelis esikohale (esimene oli Otis Reddingi "(Sittin' On) The Dock of the Bay"). Laulu algses versioonis on Bobby naine, Joplini versioonis ja ka hilisemates naislauljate esitatud versioonides aga mees.

1971. aastal avaldati laul ka Jerry Lee Lewise esituses kahe poolega singlil koos lauluga "Would You Take Another Chance". Singel ise jõudis Billboardi kantrimuusika edetabelis esikohale, popmuusika edetabelis jäi "Me and Bobby McGee" laeks 40. koht.

Laulu on salvestanud ja/või esitanud veel väga paljud artistid, näiteks: Gordon Lightfoot, Kenny Rogers & The First Edition, Bill Haley & His Comets, Jerry Lee Lewis, The Grateful Dead, Waylon Jennings, Willie Nelson, Johnny Cash, The Platters, Chet Atkins, Olivia Newton-John, Gianna Nannini ("Io e Bobby McGee"), Joan Baez, Melissa Etheridge, LeAnn Rimes, Jennifer Love Hewitt, Pink, Dolly Parton ja Tori Amos. Kontsertidel koos Kristoffersoniga on seda esitanud näiteks Rita Coolidge ja Sheryl Crow.

Janis Joplini esitatud versioon jõudis 2004. aastal koostatud Rolling Stone'i kõigi aegade 500 parema laulu edetabelis 148. kohale.


Vikipeedia:Teavitustööriist

Teavitustööriist (varasema koodnimega "Echo") on veebirakendus, mis koondab Vikipeedia teavitused kasutajaga seotud muudatustest ühte kohta. See teavitab kasutajat uutest sõnumitest, tühistatud muudatustest, mainimistest aruteludes, linkimistest ja on mõeldud jälgimisloendit eelkõige täiendama, mitte asendama. Selle tarkvara arendas välja Wikimedia Foundation'i kasutajate kaasamise meeskond, et julgustada inimesi MediaWiki ja Vikipeedia lehekülgedel aktiivsemalt kaasa lööma. Peale ulatuslikku katsetamist MediaWiki.org lehel võeti teavitustööriist 30. aprillil 2013 kasutusele ingliskeelses Vikipeedias (blogipostitus sellel teemal). Praeguse ajakava kohaselt peaks Teavitustööriist eestikeelses Vikipeedias 17. septembril kasutusele tulema.

Hetkel saad uut teavitussüsteemi katsetada ingliskeelses Vikipeedias, Meta-Wiki-s ja MediaWiki.org-is. Rohkem infot KKK lehel ja testimise kohta siin.

Mida sa Teavitustööriistast arvad?

Palun vasta sellele lühikesele küsimustikule ja liitu seejärel siin aruteluga.


Rolling Stone'i kõigi aegade 500 parema laulu loend

Rolling Stone'i kõigi aegade 500 parimat laulu (Rolling Stone's 500 Greatest Songs of All Time) on ajakirja Rolling Stone numbris 963, mis ilmus 9. detsembril 2004, avaldatud edetabel ajakirja arvates kõigi aegade parimatest lauludest. Tabel avaldati aasta pärast parimate albumite edetabelit.

2010. aasta mais avaldati nimekirja uus versioon, millesse on lisandunud ka 26 uut, põhiliselt pärast 2000. aastat ilmunud laulu. Varem ilmunud lugudest on sinna edetabelisse lisandunud üksnes "Juicy", mille esitaja oli The Notorious B.I.G., ja "Big Pimpin'", mille esitaja oli Jay-Z; need lood avaldati vastavalt 1994. ja 1999. aastal. Kogu edetabeli 25 parimat lugu jäid samaks ning ainus uus lugu, mis jõudis saja parima hulka, oli Gnarls Barkley "Crazy" 100. kohal.


Priidu Priks

Priidu Priks (sündinud 30. märtsil 1937 Tartus) on energeetik ja poliitik, endine Eesti Vabariigi Ülemnõukogu liige.

Ta sündis Tartus, tema isakodu oli Palamusel. Aastast 1949 elab Kohtla-Järvel, kus ta lõpetas üldhariduskooli. Pärast seda lõpetas ta tehnikumi ja teenis Nõukogude armees. Seejärel töötas ta 12 aastat Kohtla-Järve soojuselektrijaamas. Aastatel 1972–1990 töötas ta peaenergeetikuna Estonia kaevanduse rikastusvabrikus.

Aastatel 1990–1992 oli ta Eesti Vabariigi Ülemnõukogu saadik. 20. augustil 1991 hääletas ta Eesti iseseisvuse taastamise poolt.

Ta pole NLKP ridadesse kuulunud. 8. septembrist 1990 on ta Eesti Sotsiaaldemokraatliku Partei liige; aastal 1992 kandideeris ta VII Riigikogu koosseisu (valimisliidu "Mõõdukad" ridades), kuid ta ei osutunud valituks.


Bassaricyon neblina

Olinguito (Bassaricyon neblina) on imetaja olingo perekonnast pesukarulaste sugukonnast, kes elab Colombia ja Ecuadori mägede metsades. Uue liigi avastamisest teatati 15. augustil 2013 ja selle nimetus tähendab hispaania keeles 'väike olingo'.


Markus Hess

Markus Hess (24. detsember 1953 Kitchener, Ontario provints – 2. juuni 2022 Toronto) oli eesti rahvusest Kanada mehaanikainsener ja väliseesti seltskonnategelane.

Markus Hess lõpetas bakalaureusekraadiga Waterloo ülikooli. Ta mängis Waterloo ülikooli võrkpallimeeskonnas. Aastal 1972 astus Markus Hess Vironia korporatsiooni.


Walesi margid

Walesi margid (kõmri Y Mers) on mõiste, mis tänapäevases kasutuses tähistab ebatäpselt defineeritud ala piki ja ümber piiri Inglismaa ja Walesi vahel Ühendkuningriigis.

Mõiste täpne tähendus erines eri aegadel. Inglise mõistet Welsh March, The March of Wales, keskaegses ladina keeles Marchia Walliae, kasutati algselt keskajal palju täpsemalt defineeritud territooriumi, Inglismaa ja Walesi vürstkonna vaheliste markide tähistamiseks, milles margiisandad omasid eriõigusi, toimides teatud määral Inglismaa kuningast sõltumatult.


Jan Eliasson

Jan Kenneth Eliasson (sündinud 17. septembril 1940 Göteborgis) on Rootsi diplomaat. Aastatel 2012–2016 oli ta ÜRO asepeasekretär.

Eliasson on Rootsi Sotsiaaldemokraatliku Partei liige.

Diplomaatilist karjääri alustas ta 1965. aastal, kui asus Rootsi välisministeeriumi teenistusse. Aastail 1982–1983 oli ta Rootsi peaministri Olof Palme diplomaatiline nõunik, aastail 1983–1987 välisministeeriumi poliitikaasjade peadirektor, aastail 1988–1992 Rootsi Kuningriigi alaline esindaja ÜRO juures, aastail 1992–1994 ÜRO humanitaarasjade asepeasekretär ja hädaolukordade koordinaator, aastail 1994–1999 Rootsi välisministeeriumi alam-riigisekretär, 2000–2005 Rootsi suursaadik Ameerika Ühendriikides.

13. septembrist 2005 kuni 11. septembrini 2006 oli ta ÜRO Peaassamblee president, 24. aprillist kuni 6. oktoobrini 2006 Rootsi välisminister Göran Perssoni valitsuses. 1. juulist 2012 kuni 31. detsembrini 2016 oli ta ÜRO asepeasekretär.


Everyday

everyday.ee, veebiportaal "Everyday", Bon Jovi laul "Everyday", Buddy Holly laul "Everyday", OMD laul "Everyday", Phil Collinsi laul "Everyday", Ringo Starri laul "Everyday", Scatman Johni laul "Everyday", Slade'i laul


Emanuel Lasker

Emanuel Lasker (24. detsember 1868 – 11. jaanuar 1941) oli Saksa juudi soost maletaja, matemaatik ja filosoof. Lasker oli järjekorras teine male maailmameister ja püsis maailmameistrina rekordiliselt 27 aastat. Ta oli omal ajal üks kõige domineerivamaid meistreid ja teda peetakse siiamaani üheks ajaloo tugevaimaks maletajaks.

Tema mängukaaslased on öelnud, et Lasker mängis tihti psühholoogiliselt ning vastaste sõnul tegi ta selleks kohati isegi meelega nõrgemaid käike, et neid segadusse ajada. Hilisem analüüs on näidanud, et ta oli oma ajast eespool ning kasutas mitmekesisemat stiili kui teised temaaegsed mängijad. Lasker tundis avangute teooriat hästi, kuid ta ei olnud tihti sellega päri. Ta avaldas maleajakirju ja viis raamatut. Lasker tegeles muudegi mängude arendamisega: ta oli suurepärane bridžimängija ning kirjutas mitmest muust mängust, näiteks go'st. Lasker tegeles matemaatikaga ja on tuntud kaastöö poolest kumulatiivse algebra vallas. Tema filosoofilised tööd jäid aga suurema tähelepanuta. Lasker suri 72-aastaselt New Yorgis neerupõletiku tagajärjel.


Premier League'i hooaeg 2013–2014

Premier League'i hooaeg 2013–2014 oli Inglismaa Premier League'i 22. hooaeg. Hooaeg algas 17. augustil 2013 ja lõppes 11. mail 2014. Manchester United oli tiitlit kaitsev meister. Liiga meistriks tuli Manchester City.

Liiga hooajal osales 20 meeskonda: 17 klubi eelmisest hooajast ja kolm klubi Inglismaa jalgpalli esiliigast, mis kindlustasid endale edasipääsu kõrgliigasse. Meeskondade Wigan Athletic, Reading ja Queens Park Rangers asemel uuel Premier League'i hooajal mängisid Cardiff City, Hull City ja Crystal Palace. Cardiff City jaoks on tegu nende esimese hooajaga Inglise kõrgliigas pärast 51-aastast pausi.


Cardiff City Stadium

Cardiff City Stadium on Walesis Cardiffis asuv staadion. See on jalgpalliklubi Cardiff City FC kodustaadion. Staadionit kasutab ka Walesi jalgpallikoondis. Minevikus on Cardiff City Stadium olnud ka koduks ragbiklubile Cardiff Blues. Cardiff City Stadium mahutab 26 828 inimest ja on suuruselt teine staadion Walesis.


Selhurst Park

Selhurst Park on jalgpallistaadion Londonis Suurbritannias. Staadion on koduks Inglismaa kõrgliiga klubile Crystal Palace F.C. Staadion avati 1924. aastal ja see mahutab 26 309 pealtvaatajat.

Staadion on varem olnud koduväljakuks ka klubidele Charlton Athletic F.C. ja Wimbledon F.C.


KC Stadium

KC Stadium on jalgpallistaadion Suurbritannias Kingston upon Hullis.

Staadion on koduks Inglismaa jalgpalli kõrgliiga klubile Hull City FC ja ragbiklubile Hull FC. Staadion avati aastal 2003 ja mahutab 25 586 pealtvaatajat.


Rahvapill

Rahvapill on mingi rahva (nt eesti talurahva) enda loodud põline muusikariist. Lihtsaid puhkpille mängiti karja hoides, õitsitule ääres ning kiigel. Suurtel rahvapidudel oli juba 16. sajandist levinud torupili kasutamine. Lääne-Eestile olid iseloomulikud moldpill, parmupill ja hiiu kannel.


Narva piiramine (1700)

Narva piiramine oli Põhjasõja alguses Eestis 1700. aastal toimunud kümnenädalane Narva ja Jaanilinna kindluse piiramine Moskva tsaaririigi vägede poolt, mis lõppes Vene vägedele edutult ja mille katkestas Rootsi vägedele edukas Narva lahing.


Prooksüdant

Prooksüdant on keemiline aine, mille molekul on võimeline sobivate tingimuste korral eukarüootsetes organismides oksüdatiivset stressi indutseerima.

Prooksüdantide piisava olemasolu korral organismides indutseeritakse oksüdatiivset stressi, kas tekitades rakuvälist oksüdatiivset stressi ehk ROSi või inhibeerides kehasiseseid antioksüdantseid süsteeme. Prooksüdantide toimel võib kahjustuda organismi homöostaas, ning tekkinud oksüdatiivne stress võib omada toksilist toimet rakkudele ja põhjustada rasvade, valkude, nukleiinhapete ja paljude teiste ainete oksüdeerumist, mille tulemusel võivad tekkida organismides patoloogilised muutused ja haiguslikud seisundid. Prooksüdant on võimeline loovutama hapnikku, liitma vesinikku ja negatiivseid elektrone.


Eesti omavalitsuste haldusreform

Eesti omavalitsuste haldusreform oli haldusreform, mille käigus toimusid Eestis 2017. aastal kohalike omavalitsuste vabatahtlikud ühinemised ja sundliitmised ning külanimede ja maakonnapiiride muutmised. Tulemusena jäi senise 213 omavalitsusüksuse asemele alles 79 (15 linna ja 64 valda).

Haldusreformi käigus muudeti paljude külade nimesid (enamik neist Saare- ja Võrumaal) sellepärast, et samas omavalitsuses ei või olla mitut samanimelist küla. Kokku muutus 50 küla nimi, 9 küla kadus täiesti pärast liitmist mõne teise külaga.

Poliitilistel kaalutlustel ning omavalitsuste tugeva vastuseisu tõttu ei suudetud reformi sellisel kujul varem teostada, kuid alates 2004. aastast pakkus riik valdadele ühinemistoetust. Peamiselt omal initsiatiivil on mitmed omavalitsused seetõttu ka liitunud, näiteks 1997–2008 ühines 47 kohalikku omavalitsust kahekümneks omavalitsusüksuseks. Aktiivsem liitumine algas 2015. aastal ja haldusreform jõudis lõpule 2017. aastal.


Ohio (täpsustus)

Ohio on mitme asja nimi: Ohio jõgi on Mississippi lisajõgi. Ohio on USA 17. osariik aastast 1803. 439 Ohio on asteroid. "Ohio" on Crosby, Stills, Nash & Youngi laul.


Heinrich Rautsmann

Heinrich Rautsmann (vene Генрих Иванович Раутсманн; 1. juuli 1852 Märjamaa kihelkond, Vaimõisa – 14. märts 1924 Tallinn) oli Venemaa keisririigi sõjaväelane, kindralleitnant.


Surrender

Surrender (inglise keeles 'alistumine, loobumine') on mitme teose pealkiri. "Surrender", Billy Talenti laul "Surrender", Cheap Tricki laul

"Surrender", 1987. aasta komöödiafilm


Christian Benteke

Christian Benteke Liolo (sündinud 3. detsembril 1990 Kinshasas) on Belgia jalgpallur, kes mängib ründajana Major League Socceri klubis D.C. United ja Belgia jalgpallikoondises.


Ülo Kaadu

Ülo Kaadu (11. oktoober 1957 Tallinn – 3. august 2013 Kotka) oli eesti viiuldaja.

Ta lõpetas aastal 1976 Tallinna Muusikakeskkooli (Ivi Tiviku õpilasena), 1981 viiuldajana Tallinna Riikliku Konservatooriumi (Vladimir Alumäe ja Endel Lippuse juhendamisel) ning 1983 assistentuuri Moskva Riiklikus Konservatooriumis (Jevgenia Tšugajeva juhendamisel).

Ta oli kahe vabariikliku viiuldajate konkursi (1975 ja 1981) laureaat ning üleliidulise viiuldajate konkursi (1985) diplomand.

Ta oli 1980. aastatel ERSO kontsertmeister, esinedes nii siis kui ka hiljem ERSO ees solistina. Aastast 1989 töötas ta Kotka Linnaorkestri kontsertmeistrina. Lisaks osales ta aastal 1999 loodud uue orkestri Kymi Sinfonietta tegevuses, eriti keelpillirühma kõla kujundamises. Alates 1989. aastast elas ta koos abikaasa ja lastega Kotkas.

Eestis esines ta solistina mitme orkestri ees ja kammermuusikuna festivalidel. Kammermuusikuna on tema esinemisi ka salvestatud.

Ta suri pärast rasket haigust.


Jüri Reinson

Jüri Reinson (sündinud 11. septembril 1948 Tõhelas) on eesti poliitik ja majandijuht.

Ta on õppinud Tõhela algkoolis ja Tõstamaa Keskkoolis, mille lõpetas aastal 1967. Pärast teenistust Nõukogude sõjalaevastikus asus ta 1970. aastal õppima Eesti Põllumajanduse Akadeemiasse, mille lõpetas 1975. aastal agronoom-ökonomisti kvalifikatsiooniga.

Pärast EPA lõpetamist töötas ta lühikest aega zootehnikuna Eesti Loomakasvatuse ja Veterinaaria Instituudis ja osakonnajuhatajana Sootaga sovhoosis. Aastast 1976 on ta pärnakas. Ta töötas Audru sovhoosis vanemagronoomina ja 6 aastat osakonnajuhatajana ning seejärel 4 aastat Pärnu Metsamajandis metsavahina. Seejärel töötas ta 2 aastat Kalevipoja kolhoosis peaökonomistina, seejärel tegid Tõhela inimesed oma kolhoosi ja valisid ta kolhoosi esimeheks, kus ta töötas aastani 1990.

Aastatel 1990–1992 oli ta Eesti Vabariigi Ülemnõukogu saadik. 20. augustil 1991 hääletas ta Eesti iseseisvuse taastamise poolt. Ta oli ka Põhiseaduse Assamblee liige.


Ahto Levi

Ahto Levi (kodanikunimi Levi Lippu; 18. juuni 1931 Kuressaare – 20. jaanuar 2006 Moskva) oli eesti päritolu vene kirjanik.

Ta õppis aastatel 1938–1944 Kaali ja Kuressaare algkoolis. Aastal 1944 jooksis ta kodust ära ja põgenes Saksamaale, kus seikles Flensburgis ja Augsburgis; 1944–1945 oli ta Saksa lennuväe abiteenistuses. Ta istus pisikuritegude eest Brandenburgi vanglas

Ta repatrieerus aastal 1947 Eesti NSV-sse. Kuid jõudes tagasi Saaremaale, selgus, et tema pere oli põgenenud 1944. aastal Rootsi (ema Helmi Lippu 1908–1993, vend Eino Lippu 1936–2021, õde Tiiu Lippu sündinud 1942; elasid Boråsis). Ta sattus uuesti kuritegelikule teele.

Aastad 1948–1963 möödusid tal vanglates ja vangilaagrites, oli Tomski, Kaluga ja Kirovogradi jm vanglates ja laagrites. Ta põgenes korduvalt, oli 1950. aastate keskel illegaalina Eesti NSV-s, tabamisel lisati talle põgenemiste eest karistusaega juurde.

Pärast vabanemist elas ta Moldaavia NSV-s. Aastatel 1965–1967 töötas ta geoloogiaekspeditsioonidel Karpaatides ja 1967–1968 kalurina Sahhalinil.


UKNC

UKNC () on Nõukogude Liidus toodetud PDP-11-ühilduv personaalarvuti, mis oli eelkõige mõeldud kasutamiseks koolide arvutiklassides.

Seda tuntakse ka nime Elektronika MS-0511 all.


Taye Taiwo

Taye Ismaila Taiwo (sündinud 16. aprillil 1985 Lagoses) on Nigeeria jalgpallikoondise endine kaitsja.

Taiwo on tuntud täpsete ja tugevate söötude ja karistuslöökide poolest.

Tema pikkus on 183 cm.


Richard Sutt

Richard Helmar Sutt (3. detsember (vkj)/ 16. detsember 1906 Suure-Kõpu vald, Viljandimaa – 16. mai 1973) oli Eesti sõjaväelane (leitnant).

Ta teenis Ratsarügemendis, ülendati 1932. aastal leitnandiks. 12. märtsil 1935 ta vahistati poliitilise politsei poolt. Teda kahtlustati osalemises Vabadussõjalaste liikumises. Kaks nädalat hiljem lasti ta vabaks, kuid oli sunnitud lahkuma teenistusest 1. aprillist 1935.

1937. aastal astus ta Võõrleegioni. Võitles mais 1940 Prantsusmaale tunginud Saksa sõjaväe vastu, oli juunist 1940 kuni juulini 1942 Saksa sõjavangis.

Nõukogude–Saksa sõja ajal teenis ta kompaniiülemana 35. Kaitsepataljonis.

21. oktoobril 1944 ta arreteeriti, 5. märtsil 1945 mõisteti talle Vene NFSV KrK §58-1a järgi 10 aastat vabadusekaotust.


Histooni kood

Histooni kood on hüpotees, mille järgi histoonide modifikatsioonid mõjutavad kromatiini olekut ja seeläbi organismide pärilikkust läbi epigeneetika.

Selle hüpoteesi pakkusid 2000. aastal välja Brian Strahl ja David Allis.

Histooni kood oleks osa epigeneetilisest koodist.


Ivo Raudjärv

Ivo Raudjärv (sündinud 1976) on Eesti jurist ja maksunõustaja.

Teda märgivad maksunõustajana rahvusvahelised väljaanded Best Lawyers ja Guide to the World's Leading Tax Advisers.

Ta lõpetas aastal 2000 Tartu Ülikooli õigusteaduskonna.

Raudjärv on olnud esindajaks mitmetes suurt avalikku tähelepanu pälvinud maksuvaidlustes, näiteks AS Sylvester ja AS Tartu Mill maksuvaidlused.


Maia Mathiesen

Maia Mathiesen (kuni 1944 Maia Sinberg; 24. august 1919 Tallinn – 10. juuni 2013 Stockholm) oli eesti kunstiteadlane ja eesti kultuuri edendaja Rootsis.

Ta lõpetas 1938. aastal Lenderi tütarlaste gümnaasiumi ja plaanis järgmisel aastal alustada arhitektuuriõpinguid Helsingi Tehnikaülikoolis, kuid see osutus sõja tõttu võimatuks. Selle asemel hakkas ta õppima ehitustehnikat Tallinna Tehnikaülikoolis.

Ta oli Eesti Naisüliõpilaste Seltsi liige.


Hamlet (Blomi film 1910)

"Hamlet" on August Blomi poolt Taanis 1910. aastal loodud tummfilm. Film tugineb William Shakespeare'i samanimelisele näidendile (tragöödia).


Tulbi tänav

Tulbi tänav on tänav Tallinnas Kristiine linnaosas Lilleküla asumis Lille allasumis.

Tulbi tänav algab Paldiski maanteelt ja lõpeb Madara tänaval. Tulbi tänav on ligikaudu 145 meetri pikkune. Suurim majanumber on 11.

Tulbi tänav sai nime 26. oktoobril 1932.

Piirkonna jaoks oluline oli aastakümneid tegutsenud Tulbi tänava saun – nii seda nimetati, Eesti NSV ajal Teeninduskombinaadi "Kiir" saun nr. 3 – aadressil Tulbi 6.


Aiamaa raudteepeatus

Aiamaa raudteepeatus oli raudteepeatus Tartu–Valga liinil Nõo vallas Aiamaa külas.

Peatus asus Ropka raudteejaama ja Nõo raudteejaama vahel (kilometraaž 440,26).

Avamisel jäi peatus Meeri valda. Aiamaal peatusid kõik Tartu–Elva rongid ja tavalised Tartu–Valga rongid. Viimane reisirong peatus Aiamaa raudteepeatuses 2008. aastal, enne Tartu–Valga raudtee remondi algust. Pärast rongiliikluse taastamist (2010) reisirongid enam Aiamaa peatuses majandus- ja kommunikatsiooniministeeriumi otsuse järgi ei peatunud. Peatuskoht suleti seda kasutavate reisijate vähesuse tõttu.

Aiamaa raudteepeatuses oli madal, 20 cm kõrgune ja 30 meetri pikkune perroon, mis lammutati raudteelõigu remondi käigus 2009. aastal. Reisijate ooteruum oli lammutatud juba mõni aasta varem.


Bonifatius VIII (film)

"Bonifatius VIII" on Gerolamo Lo Savio poolt Itaalias 1911. aastal loodud tummfilm.

Filmis on vaatluse all olulisemad hetked paavst Bonifatius VIII elust.


Wilhelm Tell (täpsustus)

Wilhelm Tell on Šveitsi rahvuskangelane.

"Wilhelm Tell" on Friedrich Schilleri näidend; "Wilhelm Tell" on Gioacchino Rossini ooper.


Malelaud

Malelaud on 64-ruuduline (8*8) mängulaud. Väljade eristamiseks on need värvitud vaheldumisi mustadeks (tumedateks) ja valgeteks (heledateks). Malendi asukoha määramiseks on laua vertikaalid tähistatud tähtedega A-H ja horisontaalid numbritega 1-8.


Pinocchio (film 1911)

"Pinocchio" on Giulio Antamoro poolt Itaalias 1911. aastal loodud tummfilm.

Tegemist on Carlo Collodi teose "Pinocchio seiklused" esimese ekraniseeringuga.


Jevgeni Rein

Jevgeni Borissovitš Rein (sündinud 29. detsembril 1935 Leningradis) on vene luuletaja ja proosakirjanik.

Ta on lõpetanud Leningradi Lensoveti nimelise Tehnoloogiainstituudi.

Ta on raamatu "Tunnen puudust Dovlatovist" autor.

Ta oli Anna Ahmatova õpilane ja sõber; inimene, keda Jossif Brodski nimetas õpetajaks.


Ülo Niisuke

Ülo Niisuke (sündinud 15. juulil 1935 Jõhvi kihelkonnas) on endine Eesti NSV parteitöötaja.

Ta lõpetas 1948. aastal Pagari 7-klassilise kooli, 1949. aastast töötas Kohtla-Järve rajooni «Tuleviku» kolhoosis põllutöölisena, seejärel oli 1952. aastast brigadir. Aastail 1952–1955 õppis Arkna Põllumajanduskoolis ja Mõdriku Põllumajandustehnikumis. 1959. aastal lõpetas agronoomina Olustvere Põllumajandustehnikumi ja 1966. aastal agronoomina Eesti Põllumajanduse Akadeemia.

Aastatel 1955–1963 oli ta ELKNÜ Rakvere Rajooni Komitee sekretär, ELKNÜ Kilingi-Nõmme Rajoonikomitee ja seejärel ELKNÜ Abja Rajoonikomitee esimene sekretär ning 1962. aastast ELKNÜ Keskkomitee komsomoliorganisaator Rakvere Kolhoosi- ja Sovhoositootmise Valitsuses.

1963. aastast EKP Rakvere Kolhoosi- ja Sovhoositootmise Valitsuse Komitee sekretäri asetäitja, EKP Rakvere Rajoonikomitee sekretär, 1965–1973 EKP Rakvere Rajoonikomitee teine sekretär, aastatel 1973–1979 oli ta Rakvere Rajooni Rahvasaadikute Nõukogu Täitevkomitee esimees, aastatel 1979–1988 oli ta EKP Rakvere Rajoonikomitee I sekretär.

Ülo Niisuke oli Eesti NSV Ülemnõukogu IX ja XI koosseisu saadik, EKP Keskkomitee liikmekandidaat.

Aastast 1989 oli ta MTÜ Rakvere Maarahva Liit esimees ning ka Lääne-Virumaa Põllumeeste Liidu juht.


Jekaterina Novosjolova

Jekaterina Novosjolova (aastast 2020 Linnamäe, sündinud 4. septembril 1985) on Eesti näitleja.

Ta lõpetas 2008. aastal Eesti Muusika- ja Teatriakadeemia lavakunstikooli (XXIII lend).

Ta on osalenud teleseriaalides "Tuulepealne maa", "Kelgukoerad", "Riigimehed", "Eestlane ja venelane", "Papad mammad", "Kättemaksukontor".


Harri Mürk

Harri William Mürk (8. juuni 1954 Toronto – 24. veebruar 2009 Toronto) oli väliseesti keeleteadlane.

Tema vanemad Aksel ja Alja Mürk emigreerusid Kanadasse 1951. aastal. Harri ja tema lapsepõlvesõbrad käisid eesti kirikus, koolis, skaudi- ja suvelaagrites, hoides nii oma sünnikeelt ja -kultuuri väikses Toronto eesti kogukonnas elusana. Harri rääkis ladusalt üheksat keelt.

Ta õppis keeleteadust Helsingi ja Toronto ülikoolis ning infotehnoloogiat Queensi ülikoolis. Aastal 1991 kaitses ta Indiana ülikoolis doktoritööd eesti keele morfoloogiast ("The structure and development of Estonian morphology"). Nii on Harri Mürk endale kindlustanud püsiva koha eesti keeleteaduse ajaloos. Aastal 1997 ilmus temalt Indiana ülikooli väljaandel eesti keele käsiraamat ("A Handbook of Estonian: Nouns, Adjectives and Verbs").

Ta töötas 1990. aastatel Toronto ülikoolis eesti keele ja kirjanduse professorina, hiljem õpetajana, veetes kõik suved Eestis. Juba varakult oli ta end näidanud pedagoogina. Ta juhendas Toronto ülikooli juures eesti keele kursust ning 1986. aastal võttis Harri üle eesti õppetooli juurde loodud eesti keele ja kirjanduse lektoraadi juhatamise. Pärast eesti õppetooli külalisprofessorite lepingutähtaja lõppemist aga korralist professorit ei leitud. Seetõttu otsustati ajutiselt ühendada lektoraat ja õppetool ning Harri Mürgist sai kuni järgmiste valimisteni lisaks lektoraadi juhataja ametile ka õppetooli professor. Metsaülikoolis, kus Harri töötas eesti keele ja kõne rühmades, näitas ta, kuidas kultuur ja keel on teineteisest eraldamatud. Tema meeldejäävamate metsaülikooli loengute hulka kuulub 1997. aastal peetud "Tuhat aastat Eesti riiklust – 997–1997". 1984. aastal pidas Harri loomingulise, kuid terase loengu "Väliseestlaste ülesanded".

Aastal 1989 käis ta ekspeditsioonil soomeugrilaste juures Venemaal ja osales Joškar-Olas toimunud esimesel soome-ugri rahvaste kirjanike konverentsil. Hiljem külastas ta erinevaid Siberis elavaid soomeugrilasi.

Ta tõlkis eesti keelde ja toimetas Fenno-Ugria asutuse ning Eesti kunstiakadeemia koostöös valminud hõimukalendreid, samuti Veljo Tormise laulude tekste. Kevadel 2008 lõpetas ta "Kalevipoja" uue (Triinu Kartuse) tõlke toimetamise. Ta tõlkis inglise keelde Tammsaare "Põrgupõhja uue vanapagana". Ta tegi elavat koostööd Underi ja Tuglase kirjanduskeskuse ning Fenno-Ugria asutusega. Ta asus tõlkima ja koostama monumentaalset läänemeresoome regilaulude tekstide antoloogiat "Taevased kosilased", mille esimene osa on käsikirjas. Harri Mürk oli parim asjatundja eesti laulude, eeskätt regivärsside tõlkimisel inglise keelde. Eesti kirjandusmuuseumil valmis 2003. aastal CD-plaatide komplekt "Eesti rahvalaulud", mille tekstid on Harri Mürgi tõlgitud. Tema suur kirg oli regilaul, 113 inglise keelde tõlgitud lauluteksti on nagu väike monument tema elutööle, tema artikkel "Regi Song" on parim võti, mis näitab teed vana ja unustatud kultuuri ilma. Ta tõlkis inglise keelde regilaulude tekstid "Eesti rahvamuusika antoloogiale" 2003 ja Veljo Tormise raamatu "Lauldud sõna". Pooleli jäi sarjas "Mythologica Uralica" ilmuv "Eesti mütoloogia", samuti koostöös Veljo Tormisega "Koolimuusika" laulutsükkel.

Viimasel üheksal eluaastal töötas ta geograafiaõpetajana ja raamatukoguhoidjana Birchmount Park Collegiate'i instituudis. Päeval, kui ta suri, jäeti koolis leina märgiks õppetöö ära.

Harri Mürgi partner ja elukaaslane oli Tony Souza, kellega Harri elas koos viimased kuusteist aastat oma elust. Harril ja Tonyl oli mitmekesine ja ekstravagantne sugulas- ja sõpruskond, kellega koos peeti kuulsaid pidusid, kust ei puudunud muusika, eesti tantsud ja tulerituaal (suvise pööripäeva traditsioon). Samuti ei puudunud pidudelt ka Harri enda humoorikad meeldetuletused jääda alati iseendaks, kuid parimal moel.

Harri Mürk suri 24. veebruaril 2009 Torontos.